text:
Pál Joensen
Pál Vitalis Joensen (10. desember 1990, Vágur) er føroyskur svimjari úr Vági, sum svimur fyri Føroyar. Hann er annar føroyingurin, ið hevur luttikið á Olympisku Leikunum, hann luttók á Summar-OL 2012 í London. Hann er fyrsti føroyingur, sum hevur kappast innan svimjing til OL, og annar føroyingur, ið hevur luttikið á OL yvirhøvur. Tann fyrsti var rógvarin Katrin Olsen. Pál Joensen flutti til Danmarkar at búgva eftir OL í august 2012. Hann venur nú saman við donskum landsliðssvimjarum í National Training Centre. Til lokalar kappingar svimur hann fyri Aalborg Svømmeklub. Áðrenn hann flutti, vandi hann við Susvim í Vágs Svimjihøll, har hylurin bert er 25 metrar langur. Jón Bjarnason var venjari hjá Páli, meðan hann búði í Vági. Teir báðir vóru nakrar ferðir árliga uttanlands á venjingarlegu í samband við kappingar, sum Pál skuldi til, hetta fyri at Pál kundi venja í 50-metra hyli. Pál Joensen er sonur Turið Kjærbo og Kaj Joensen. Beiggi Pál, Eyðbjørn Joensen, er eisini svimjari, hann er nøkur ár yngri enn Pál, føddur í 1996, hann hevur klárað seg sera væl í Føroyum og í Danmark. Pál eigur stóran part av føroysku svimjimetunum. Pál eigur eisini tvey norðurlendsk met í sviming. Metið í 1500 m frí hevur hann betra fleiri ferðir, seinast tá hann gjørdist nummar fýra í finaluni til HM í svimjing 2011 í Beijing, hann svam tá við tíðini 14:46.33 (langgeil), ein betran av gamla metinum við heili 10 sekundum. Metið í 800 m frí á langbana setti hann fyri fyrstu ferð, tá hann svam innleiðandi til HM í svimjing 2011 við tíðini 7:45.55. (Hesir upplýsingar kunnu altíð broytast, sí viðkomandi heimasíður, t.d. ensku Wikipedia síðuna "List of Nordic records in swimming". Bestu úrslitini hjá Páli higartil til EM og HM er eitt silvurheiðursmerki frá EM 2010 á langgeil, eitt silvurheiðursmerki frá EM 2013 á stuttgeil og eitt silvurheiðursmerki frá HM 2012 á stuttgeil, sum hann vann 16. desember 2012 í Istanbul. Upprunaliga vann hann bronsu í HM 2012 á stuttgeil í 1500 m frí, men eftir at gullvinnarin, Mads Glæsner, misti sítt gullheiðursmerki í juni 2013, tí hansara dopingroyndir vístu seg at vera positivar fyri eitt ávíst evni, ið ikki er loyvt, so bleiv Pálsa bronsa broytt til silvur. Men, í februar 2014 hendi tað, at Glæsner fekk sítt gullheiðursmerki aftur, eftir at hann fekk viðhald í kæruni um at missa gullheiðusmerki. Hetta førir við sær, at heiðrsmerkið hjá Pál í hesi kapping nú aftur er bronsa.
Í 2011 gjørdist Pál nummar 4 og 5 til HM á langgeil, nummar 4 á 1500 m frí og nummar 5 í 4 m frí. Í desember 2014 gjørdist Pál nummar 4 til HM á stuttgeil við tíðini 14:26.54, ið var nýtt norðurlendskt met og ein betran av hansara persónliga bestu tíð við nærum seks sekundum. Pál var tann fyrsti svimjarin í heiminum, ið kláraði A-kravtíðina til 1500 metrar frí hjá monnum til OL 2016 og ein av tveimum monnum, ið kláraði kravtíðina til 400 metrar frí til OL í Rio pr. 29. mars 2015, tað sæst á einum yvirliti, ið FINA kunngjørdi fyri tíðarskeiðið 1. til 29. mars 2015.[1]
Hin 15. august 2015 giftist Pál við Maluni Vitalis Joensen,[2] ið áðrenn brúdleypið nevndist Malan Vitalis Bærendsen. Hann fekk sær Vitalis til millumnavn, og hon fekk sær Joensen til eftirnavn. Tey giftust í Páls Høll í Vági, ið hevur Føroya fyrsta langhyl. Vatn var ikki komið í hylin, áðrenn brúdleypið, men tveir dagar seinni varð byrjað við at fylla vatn í hylin.[3]
17. oktober 2015 letur Føroya fyrsti langhylur, ein 50-metra langur svimjihylur, á Oyrunum í Vági. Svimjihøllin eitur eftir Pál Joensen, hon eitur Páls Høll.
Innihaldsyvirlit
- 1 Lívsleiðin í altjóða svimjing
- 1.1 Summar-OL 2016 í Rio de Janeiro
- 1.2 Danish Open 2016
- 1.3 Danish Open 2015
- 1.4 Meeting Open Méditerranée 2015 í Marseille
- 1.5 HM í svimjing á stuttgeil í Doha, Qatar 2014
- 1.6 North Sea Swim Meet 2014
- 1.7 EM 2014 á langgeil í Berlin
- 1.8 100 FM gullheiðursmerki
- 1.9 Danish Open 2014 á langgeil
- 1.10 Eysturdanska meistarastevnan á langgeil 2014
- 1.11 Duel in the pool 2013 - Evropa móti USA
- 1.12 EM 2013 á stuttbana í Herning
- 1.13 DM 2013 á stuttbana
- 1.14 DM 2013 á langbana
- 1.15 HM 2012 á stuttgeil í Istanbul
- 1.16 Summar-OL 2012 í London
- 1.17 Danish Open 2012
- 1.18 EM í svimjing á stuttbana 2011
- 1.19 World Cup 2011
- 1.20 HM 2011 í svimjing í Shanghai
- 1.21 Oyggjaleikir 2011 á Isle of Wight
- 1.22 World Cup 2010 í Stokkhólmi
- 1.23 World Cup 2010 í Moskva
- 1.24 World Cup 2010 í Berlin
- 1.25 2010 European Swimming Championships - Svimjikapping um Europameistaraheitið 2010 í Budapest
- 1.26 Great London Swim 2010 - Havsvimjing fyri elitusvimjarar
- 1.27 Vann gull og bronsu í Suðurafrika
- 1.28 Fina World Cup 2009 í Berlin - Norðurlendskt met
- 1.29 Fina World Cup 2009 í Stokholm - Norðurlendskt met
- 1.30 Fina World Cup 2009 í Moskva - Vann gull og setti norðurlendskt met
- 1.31 FINA World Championships 2009 - Heimsmeistaraskapið í svimjing
- 1.32 European Short Course Swimming Championships 2009 - Svimjing um Europameitaraheitið á stuttbana 2009
- 1.33 Oyggjaleikir 2009 á Álandi
- 1.34 European Short Course swimming championship 2008 - EM á stuttbana (fyri vaksin) í Kroatia
- 1.35 Trýfaldur Junior Europameistari 2008
- 1.36 Oyggjaleikir 2007
- 1.37 HM í svimjing 2007
- 2 Heiður
- 3 Keldur
- 4 Slóðir úteftir
Lívsleiðin í altjóða svimjing[rætta | rætta wikitekst]
Pál Joensen hevur luttikið á fleiri ymiskum altjóða svimjistevnum ymsastaðni í heiminum umframt teimum lokalu stevnunum í Føroyum, m.a. Oyggjaleikir, EM fyri ung í Ungarn, World Cup stevnur í Moskva, Berlin og Stokkhólmi, EM á langbana í Budapest, EM í Danmark, DM í Danmark, svimjistevnur í Íslandi, HM í Italia, svimjistevna í Suðurafrika fyri at nevna nakrar av svimjistevnunum, sum Pál hevur luttikið á.
Summar-OL 2016 í Rio de Janeiro[rætta | rætta wikitekst]
Pál Joensen kvalifiseraði seg til 1500 metrar frí til Summar-OL 2016 í Rio de Janeiro.[4] Hann umboðar Danmark til OL, av tí at Føroyar ikki eru góðkendar sum tjóð av UCI.
Danish Open 2016[rætta | rætta wikitekst]
- Gull í 1500 m frí við tíðini 15:04.18. Harvið kláraði hann kravtíðina hjá dønum til OL 2016 í Rio.
Danish Open 2015[rætta | rætta wikitekst]
Síðst í mars 2015 luttók Pál á Danish Open í Keypmannahavn.
- Gull í 800 metrum frí við tíðini 7:52.82, sum var stevnumet og skjótasta tíðin í heiminum til tá.[5]
- Gull í 1500 metrum frí við tíðini 15:13.88.
- Silvur í 400 metrum frí við tíðini 3:51.32.
Meeting Open Méditerranée 2015 í Marseille[rætta | rætta wikitekst]
Pál luttók á MOM Marseille 2015 svimjistevnuni. Hann vann gull í bæði 1500 m frí og í 400 metrum frí og kláraði A-kravtíðirnar til OL í Rio 2016. Pál vann kappingarnar 7. og 8. mars 2015.
- Gull í 1500 metrum frí við tíðini 15:10.35, sum var nýtt stevnumet og triðbesta tíð í heiminum higartil í ár. A-kravtíðin hjá FINA er 15:14.77, til at kunna kvalifisera seg til OL í Rio, Dansk Olympisk Komite hevur tó harðari kravtíðir. Pál hevur sostatt klárað kravtíðina til OL 2016, sum FINA og IOC seta, longu 8. mars 2015.[6]
- Gull í 400 metrum frí við tíðini 3:50.22.
HM í svimjing á stuttgeil í Doha, Qatar 2014[rætta | rætta wikitekst]
Pál luttók til HM í svimjing á stuttgeil í Doha í Katar í desember 2014. Tann seinasta dagin, 7. desember, svam hann finaluna í 1500 metrum frí. Hann gjørdist nummar fýra við tíðini 14:26.54, ið var ein betran á umleið 6 sekund frá hansara bestu tíð áðrenn hesa kappingina. Hann setti nýtt norðurlendskt met og harvið sjálvandi eisini nýtt føroyskt met. Italiumaðurin Paltrinieri vann gull, Oussama Mellouli úr Tunesia vann silvur, meðan Ryan Cochrane úr Kanada vann bronsu.[7]
- Nr. 4 í 1500 m frí við tíðini 14:26.54 ið var føroyskt og norðurlendskt met
- Nr. 17 in 400 m frí við tíðini 3:42.31
North Sea Swim Meet 2014[rætta | rætta wikitekst]
- Gull í 800 m frí við tíðini 7:46.62 (nýtt stevnumet)
EM 2014 á langgeil í Berlin[rætta | rætta wikitekst]
Pál Joensen luttekur á EM á langgeil í Berlin í august 2014. Hann luttekur í 1500 m frí og í 800 m frí. Hann vann silvur í 1500 m frí við tíðini 14:50.59. Vinnarin var italiumaðurin Gregorio Paltrinieri, ið setti nýtt evropeiskt met við tíðini 14:39.93. Tveir dagar seinni vann hann aftur silvur, hesaferð í 800 m frí.
- Silvur í 1500 m frí við tíðini 14:50.59.
- Silvur í 800 m frí við tíðini 7:48.49.
100 FM gullheiðursmerki[rætta | rætta wikitekst]
Á FM í Havn í mai 2014 vann Pál Joensen fyrst sítt FM gullheiðursmerki nummar hundrað íroknað liðkappingar hin 17. mai og dagin eftir, hin 18. mai vann hann eisini sítt FM gullheiðursmerki nummar 100 í einstaklingakappingum og løtu seinni vann hann eisini sítt FM gullheiðursmerki nummar 101 í einstaklingakappingum.
Danish Open 2014 á langgeil[rætta | rætta wikitekst]
- Gull í 1500 m frí við tíðini 15:12.20[8]
- Silvur í 400 m frí við tíðini 3:51.45, sum var hansara 6. besta tíð nakrantíð og triðbesta tíð í stuttibuksum. Mads Glæsner vann kappingina[9]
- Nr. 5 í 200 m frí við tíðini 1:51.05.[10]
Eysturdanska meistarastevnan á langgeil 2014[rætta | rætta wikitekst]
- Gull í 1500 m frí við tíðini 15:26.86[11]
- Gull í 800 m frí við tíðini 8:05.62
- Gull í 400 m frí við tíðini 3:54.64[12]
- Silvur í 200 m frí við tíðini 1:52.87
Duel in the pool 2013 - Evropa móti USA[rætta | rætta wikitekst]
Pál Joensen luttók í svimjistevnuni Duel in the Pool, sum er kapping millum teir bestu svimjararnir úr Evropa og USA. Í 2013 varð kappingin hildin í Glasgow í Skotlandi. Pál Joensen er ein av teimum bestu mannligu svimjarunum úr Evropa, sum vórðu tiknir út til hesa kapping. Ongin mannligur danskur svimjari varð úttikin, tvær danskar kvinnur vóru úttiknar: Jeanette Ottesen og Lotte Friis. Fyrsta dagin gjørdist Pál nummar 8 av 8 svimjarum í 400 metrum frí hjá monnum við tíðini 3:45.80.[13] Dagin eftir vann Pál eitt silvurheiðursmerki í 800 m frí við tíðini 7:39.69, gull og bronsa fór til USA. Samlaða kappingin endaði við at USA vann við bert einum stigi 132 móti 131.
- Silvur í 800 m frí við tíðini 7:39.69[14]
- Nr. 8 í 400 m frí við tíðini 3:45.80
EM 2013 á stuttbana í Herning[rætta | rætta wikitekst]
Pál Joensen luttók á EM 2013 á stuttgeil í Herning í døgunum 12. til 15. desember 2013. Har vann hann silvur í 1500 metrum frí hjá monnum.
- Silvur í 1500 m frí við tíðini 14:35.99[15]
- Nr. 21 í 400 m frí við tíðini 3:45.92[16]
- Nr. 26 av 81 í 200 m frí við tíðini 1.47.03
DM 2013 á stuttbana[rætta | rætta wikitekst]
DM 2013 á langbana[rætta | rætta wikitekst]
- Bestu tíð í 800 m frí við tíðini 8:03.77[19] (vann ikki gull orsakað av ov seinari tilmelding)[20]
- Gull í 400 m frí við tíðini 3:54.17[21]
- Gull í 200 m frí við tíðini 1:50.63[22]
HM 2012 á stuttgeil í Istanbul[rætta | rætta wikitekst]
Í desember 2012 luttók Pál Joensen á HM í svimjing á stuttgeil (25 m) í Istanbul. Sunnukvøldið 16. desember 2012 svam hann seinasta riðil í 1500 m frí, hann svam teinin somikið skjótt, at tað eydnaðist honum at vinna sítt fyrsta HM heiðursmerki. Hann kom á mál við tíðini 14:36.93. Nummar eitt gjørdist upprunaliga danin Mads Glæsner við tíðini 14:30.01, men í juni 2013 misti hann gullheiðursmerkið orsakað av positivari dopingroynd, nummar tvey gjørdist upprunaliga 18-ára gamli italiumaðurin Gregorio Paltrinieri við tíðini 14:31.13[23] í juni 2013 bleiv silvuri hjá honum broytt til gull, [24], Men, í februar 2014 hendi tað, at Glæsner fekk sítt gull heiðursmerki aftur, eftir at hava kært avgerðina um at hann skuldi missa gull heiðusmerki og fekk viðhald. Hetta førir við sær at heiðrsmerkið hjá Pál í hesi kapping nú aftur er bronsa. Pál luttók eisini í 400 m frí til hesa kapping, tað eydnaðist honum at koma í finaluna, sum hann svam 14. desember. Hann endaði upprunaliga sum nummar seks við tíðini 3:42.23.[25] Í juni 2013 misti Mads Glæsner sítt heiðursmerki í hesi kapping, og hinir sum komu honum næstur rykkja sostatt eitt pláss upp. Pál fær tó ikki heiðursmerki í hesi kapping, men gjørdist nú nummar 5. Hetta úrslitið verður ikki broytt orsakað av kæruni hjá Glæsner, hann fekk bara viðhald viðvíkjandi gull heiðursmerkinum í 1500 m frí í hesi kapping.
- nr. 2 í 1500 m frí við tíðini 14:36.93
- nr. 5 í 400 m frí við tíðini 3:42.23
Summar-OL 2012 í London[rætta | rætta wikitekst]
Pál Joensen luttók á Summar-OL 2012 í London. Hann kvalifiseraði seg til tríggjar kappingar, tvær einstaklingakappingar og eina liðkapping: 400 m frí, 1500 m frí og 4 x 200 m frí. Hann svam seg ikki í nakra finalu. Vónirnar vóru serliga stórar til 1500 metrar frí, men hann svam langt frá síni bestu tíð og gjørdist nummar 17. Besta úrslitið fekk hann í 400 metrar frí, har hann gjørdist nummar 10.
- Nr. 10 í 400 m frí við tíðini 3:47.36.
- Nr. 13 í 4 x 200 m frí við tíðini 7:15.04.
- Nr. 17 í 1500 m frí við tíðini 15:18.42.
Danish Open 2012[rætta | rætta wikitekst]
Pál Joensen luttók í døgum frá 22. mars til 25. mars 2012 í donsku svmjistevnuni Danish Open í Brønshøj. Hann svam somikið skjótt í 400 metrum frí, at hann kvalifiseraði seg til OL 2012 á hesum teini. Hann svam tvey sekund undir kravtíðina, sum er 3:48.92.[26] Hann svam eisini 1500 m frí og so svam hann uppá tíð í 200 m frí, fyri at vita, um hann kundi luttaka í stafettini í 4x200 m frí fyri Danmark á OL 2012, og tað eydnaðist.
- Gull í 400 m frí við tíðini 3:46.84 (nýtt føroyskt met)
- Gull í 200 m frí við tíðini 1:48.98 (nýtt føroyskt met)[27]
- Gull í 1500 m frí við tíðini 15:04.39[28] (Tryggjaði sær plássið til OL í 1500 m frí, hann kláraði kravtíðina, tá hann gjørdist nummar 4 til HM 2011, men kravið er at klára stabilitetstíð undir 15:25.51, og tað kláraði hann væl og virðiliga)[29]
- Kvalifiserað tíð til OL í 4x200 m frí við samlaðu tíðini 7:15.38, sum var nýtt danskt og norðurlendskt met, saman við Mads Glæsner, Anders Lie og Daniel Skaaning.
EM í svimjing á stuttbana 2011[rætta | rætta wikitekst]
Pál Joensen luttók í 1500 m, 400 m og 200 m frísvimjing á Europameistarastevnu á stuttbana í Szczecin (Stettin) í Póllandi í døgunum 9. til 11. desember. Hann gjørdist nummar fýra í 400 m frí við tíðini 3:41.05, vinnari gjørdist Paul Biedermann við tíðini 3:38.65.[30] Pál gjørdist nummar fimm í 1500 m frí við tíðini 14:37.83. Vinnari í 1500 m frí gjørdist Mateusz Sawrymowicz við tíðini 14:29.81,[31] danin Mads Glæsner vann silvur í 1500 m frí og í 400 m frí. Seinasta dagin á EM svimjistevnuni svam Pál 200 m frí. Hann gjørdist nummar 32 við tíðini 1:47.56.[32]
World Cup 2011[rætta | rætta wikitekst]
Pál Joensen luttók á einari World Cup svimjistevnu í 2011, tað var tann stevnan, sum var í Stokkhólmi 15. og 16. oktober 2011. Pál vann gull í 1500 m frí hjá monnum við tíðini 14:52.00 og bronsu í 400 m frí við tíðini 3:45.50. Vinnari í 400 m frí gjørdist týskarin Paul Biedermann við tíðini 3:43.45.
HM 2011 í svimjing í Shanghai[rætta | rætta wikitekst]
Pál Joensen luttók á heimsmeistara svimjistevnu á langgeil í Shanghai í Kina í juli 2011. Hann luttók í 800 metrum og 1500 metrum frísvimjing. Hann svam innleiðandi í 800m frí 26. juli og svam við næstbestu tíðini av øllum, tíðin var 7:45.55, sum var nýtt føroyskt met og nýtt norðurlendskt met. Bæði føroyska og norðurlendska meti vóru betraði við 7-8 sekundum. Pál átti sjálvur gamla føroyska metið, tað var frá EM 2010, gamla norðurlendska metið átti Mads Glæsner.[33] Pál var einsti norðurlendingur, sum svam seg víðari í finaluna í 800m frí. Í innleiðindi riðlunum var tað bara kinverjin Yang Sun sum svam skjótari enn Pál, hann svam við tíðini 7:45.29.[34] 27. juli svam Pál finaluna í 800 metrum frí hjá monnum, hann gjørdist nummar fimm við tíðini 7:46.51. Vinnari gjørdist Yang Sun úr Kina við tíðini 7:38.57, nummar tvey gjørdist Ryan Cochrane úr Kanada við tíðini 7:41.86, nummar trý gjørdist Kis Gergo úr Ungarn við tíðini 7:44.94, nummar fýra gjørdist Oussama Mellouli úr Tunesia við tíðini 7:45.99. Pál var sum nevnt nummar fimm, Chad La Tourette úr USA nummar seks, Peter Vanderkaay nummar sjey og Sébastien Rouault nummar átta.[35] 30. juli svam Pál 1500 metrar frí í innleiðandi riðlunum, hann svam sætt skjótastu tíðina av øllum riðlunum, tíðin var 14:56.66, sum var nýtt føroyskt og norðurlendskt met, Pál átti sjálvur bæði metini áðrenn. Tíðin rakk til eitt finalupláss og tryggjaði Pál luttøku í Olympisku Leikunum 2012 fyri Danmark.[36] Allir sum kvalifiseraðu seg til finaluna svumu undir 15 minuttir, hetta er skjótasta ið nakrantíð er svomið av átta teimum skjótastu í innleiðandi til HM í svimjing. 31. juli svam Pál Joensen saman við sjey øðrum svimjarum í HM finaluni í 1500 metrum frí hjá monnum. Pál lá á einum triðja plássi líka til teir høvdu svomið umleið 1300 metrar, tá kom Gergo Kis ájavnt við Pál og stutt eftir svam hann eitt vet framum Pál og tók bronsuna. Pál gjørdist nummar fýra við tíðini 14:46.33, sum var persónligt, norðurlendskt og føroyskt met, hann svam heili 10 sekund skjótari enn dagin fyri í innleiðandi og heili 25 sekund undir kravtíðina til OL. Tað vóru teir somu sum vunnu gull, silvur og bronsu í hesi kappingini, sum í 800 metrum frí. Vinnarin Yang Sun setti nýtt heimsmet við tíðini 14:34.14, harvið tók hann elsta metið í svimjing, sum Grant Hackett setti 10 ár og tveir dagar frammanundan hin 29. juli 2001. Úrslitið av HM-kappingini í 1500 m frí 31. juli 2011:
- 1. Yang Sun úr Kina - 14:34.14 heimsmet
- 2. Ryan Cochrane úr Kanada - 14:44.46
- 3. Gergo Kis úr Ungarn - 14:45.66
- 4. Pál Joensen úr Føroyum - 14:46.33
- 5. Chad La Tourette úr USA - 14:52.36
- 6. Peter Vanderkaay úr USA - 15:00.47
- 7. Samuel Pizzetti úr Italia - 15:15.81
- 8. Yohsuke Miyamoto úr Japan - 15:20.67
Oyggjaleikir 2011 á Isle of Wight[rætta | rætta wikitekst]
Pál Joensen luttók í 15 svimjikappingum til Oyggjaleikirnar á Isle of Wight, sum vóru í døgunum 25. juni til 1. juli 2011. Pál vann 8 gull, 4 silvur og 1 bronsu heiðursmerki.
- Menn 100m frí, gull við tíðini 51.16
- Menn 200m frí, gull við tíðini 1:49.83
- Menn 400m frí, gull við tíðini 3:54.02
- Menn 1500m frí, gull við tíðini 15:28.85[37]
- Menn 400m blandað, gull við tíðini 4:23.10
- Menn 200m bringu, gull við tíðini 2:15.96
- Menn 4x50m frí (lið), gull við tíðini 1:33.59 (hinir vóru Magnus Jákupsson, Heðin Lisberg Olsen og Pauli Øssursson Mohr[38]
- Menn 4x100m frí (lið), gull við tíðini 3:23.10
- Menn 100m blandað, silvur við tíðini 58.81
- Menn 200m blandað, silvur við tíðini 2:03.18
- Menn 4x50m blandað (lið), silvur við tíðini 1:43.23
- Menn 4x100m blandað (lið), silvur við tíðini 3:47.81
- Menn 100m bringu, bronsu við tíðini 1:03.78
World Cup 2010 í Stokkhólmi[rætta | rætta wikitekst]
Pál Joensen vann bronsu í 400 metrum frí á World Cup stevnuni í Stokkhólmi 6. november 2010 við tíðini 3:46.13. Vinnarin av hesi kapping gjørdist Paul Biedermann úr Týsklandi við tíðini 3:41.27, sum eisini er heimsmeistari á hesum teini. Biedermann eigur eisini heimsmeti í 400 metrum frí. Silvurvinnari gjørdist Yannick Agnel úr Fraklandi við tíðini 3:41.42.[39]
World Cup 2010 í Moskva[rætta | rætta wikitekst]
Pál Joensen vann tvey gull heiðursmerki í Moskva 2. og 3. november á World Cup svimjistevnu. Hann luttók í tveimum kappingum og vann báðar. Fyrst svam hann 400 metrar frí í tíðini 3:45.56. Dagin eftir, hin 3. november 2010, svam hann finaluna í 1500 metrum frí. Hann vann gull við tíðini 14:50.66.[40]
World Cup 2010 í Berlin[rætta | rætta wikitekst]
Pál luttók á World Cup svimjistevnu í Berlin í Týsklandi 30. og 31. oktober 2010. Fyrra dagin svam hann 400 metrar frí. Hann svam innleiðandi um morgunin, har hann svam við næstbestu tíðini, sum var 3:46.76. Bara niðurlendingurin Job Kienhuis svam skjótari enn Pál í innleiðandi kappingini, tað gjørdi hann við 3/100 sekundi skjótari, Kienhuis svam við tíðini 3:46.73.[41] Teir skjótastu átta svimjarnir komu víðari til finaluna, sum var seinnapartin sama dag. Vinnarin gjørdist týskarin Paul Biedermann, sum er heimsmeistari á sama teini og sum eigur heimsmetið í 400 m frí á stuttbana og á langbana.[42] Hann vann gull við tíðini 3:42.31. Pál vann silvur við tíðini 3:44.45 og Job Kienhuis vann bronsu við tíðini 3:45.27. [43] Dagin eftir, hin 31. oktober 2010, svam Pál finaluna í 1500 metrum frí. Hann gjørdist nummar tvey og vann sostatt silvur við tíðini 14:47.39.[44] Vinnarin av 1500 m frí á stuttgeil gjørdist niðurlendski Job Kienhuis við tíðini 14:40.11. Jan Wolfgarten úr Týsklandi vann bronsu.
2010 European Swimming Championships - Svimjikapping um Europameistaraheitið 2010 í Budapest[rætta | rætta wikitekst]
Pál Joensen luttók í EM svimjikappingini á langbana í Budapest í Ungarn í august 2010, har kappast varð um europameistaraheitið. Pál luttók í 1500 metrum frí. Innleiðandi svimjingin var 10. august, og finalan við 8 luttakarum var svomin 11. august. Pál svam í fyrsta av trimum riðlum. Hann vann sín riðil í innleiðandi svimjingikappingini við tíðini 15:04.05. Í seinasta riðlinum svam ein italienari skjótari enn Pál, tað var Samuel Pizzetti, sum svam við tíðini 15:03.32.[45] Pál svam sostatt við næstbestu tíðini í innleiðandi svimjikappingini í 1500 m frí hjá monnum á langbana. Danin Mads Glæsner gjørdist nummar 9 og kom tí ikki í finaluna. Pál var einasti norðurlendingurin, sum svam í finaluni, sum varð 11. august. Úrslitið av finaluni gjørdist, at Pál vann silvur við tíðini 14:56.90, sum var tað skjótasta, ið Pál nakrantíð hevur svomið í 50 metra hyli til tá, tíðin var eisini nýtt Norðurlendskt met og sjálvsagt eisini nýtt føroyskt met.[46] Tað gjørdist franskmaðurin Sébastien Rouault, ið vann gull við tíðini 14:55.17. Bronsu heiðursmerkið fór til italienaran Samuel Pizzetti, sum dagin fyri var tann einasti sum svam skjótari enn Pál. Úrslitið av kappingini (navn, land og tíðir hjá gull, silvur og bronsu vinnarunum):
- 1 Sébastien Rouault, Frakland, 14:55.17.
- 2 Pál Joensen, Føroyar, 14:56.90.
- 3 Samuel Pizzetti, Italia, 14:59.76.[47]
Great London Swim 2010 - Havsvimjing fyri elitusvimjarar[rætta | rætta wikitekst]
Pál Joensen varð boðin við til árligu svimjikappingina Great Swim í London, har umleið 5000 fólk luttóku.[48] Elitusvimjarar svimja fyri seg sjálvar, har luttóku olympiskir vinnarir, evropameistarir og heimsmeistarir. Pál Joensen gjørdist nummar fýra við tíðini 16:47.45. Tíðirnar hjá 4 teimum bestu vóru hesar:
- Thomas Lurz, Týskland, 16:42:57
- Ky Hurst, Avstralia, 16:43:67
- Petar Stoychev, Bulgaria, 16:44:29
- Pál Joensen, Føroyar, 16:47:45 [49]
Vann gull og bronsu í Suðurafrika[rætta | rætta wikitekst]
Pál Joensen luttók á altjóða svimjistevnu í Durban í Suðurafrika í apríl 2010, sum nevnist Telkom SA National Aquatic Championships 2010. Pál luttók í 800 metrum frí og 1500 metrum frí á langbana. Pál vann gull á 800 metrum frí við tíðini 7:58.92. Pál vann bronsu í 1500 m frí við tíðini 15:21.84. Vinnari av 1500 m frí gjørdist Heerden Herman úr Suðurafrika við tíðini 15:06.75.
Fina World Cup 2009 í Berlin - Norðurlendskt met[rætta | rætta wikitekst]
15. november svam Pál Joensen finaluna í 1500m frí á stuttbana til World Cup í Berlin . Pál vann silvur og setti nýtt norðurlendskt met við tíðini 14:32.15. Hann átti sjálvur metið frammanundan, tað setti hann í Stokkholmi 4 dagar frammanundan.
Fina World Cup 2009 í Stokholm - Norðurlendskt met[rætta | rætta wikitekst]
11. november svam Pál Joensen finaluna í 1500m frí á stuttbana til World Cup í Stokkholm . Pál vann silvur og setti nýtt norðurlendskt met við tíðini 14:32.59. Hann átti sjálvur metið frammanundan, tað setti hann í Moskva 4 dagar frammanundan. Tá var hann fyrsti føroyingur nakrantíð, sum hevur sett norðurlendskt met í svimjing. Italienarin Federico Colbertaldo vann kappingina og danin Mads Glæsner gjørdist nr. 3. Tíðirnar sóu soleiðis út hjá teimum trimum:
- Federico Colbertaldo 14:28.35
- Pál Joensen 14:32.59 (Norðurlendskt met)
- Mads Glæsner 14:39.88
Fina World Cup 2009 í Moskva - Vann gull og setti norðurlendskt met[rætta | rætta wikitekst]
7. november 2009 vann Pál gull í Moskva á 1500m frí á stuttbana við tíðini 14:32.64. Kappingin nevndist FINA World Cup. Samstundis setti Pál nýtt føroyskt met og nýtt norðurlendskt met. Við hesi tíðini var Pál Joensen bert 3.13 sekund frá heimsmetinum. Inntil tá (nov. 2009) má hetta sigast at vera størsta føroyska ítróttarbragdið nakrantíð.
FINA World Championships 2009 - Heimsmeistaraskapið í svimjing[rætta | rætta wikitekst]
Pál Joensen luttók í svimjikapping um heimsmeistaraheitið í Rom, Italia í 2009. Pál luttók í 400 m, 800 m og 1500 metrum í frísvimjing. Hann svam ikki sínar bestu tíðir og kom ikki víðari í finaluna. Besta úrslitið hjá honum gjørdist eitt 17. pláss í 1500 metrar frí hjá monnum. Tað var tunesiski Oussama Mellouli, sum gjørdist heimsmeistari í 1500 m frí, Ryan Cochrane úr Kanada vann silvur og Sun Yang úr Kina vann bronsu. Danin Mads Glæsner gjørdist nummar 10.[50]
European Short Course Swimming Championships 2009 - Svimjing um Europameitaraheitið á stuttbana 2009[rætta | rætta wikitekst]
Pál Joensen luttók í svimjikapping um europameistaraheitið, sum var í Istanbul í 2009. Hann svam innleiðandi 400 metrar og kom víðari til finaluna, men hann avlýsti finaluna. Hann svam eisini 1500 metrar frí hjá monnum og kom víðari í finaluna. Hann gjørdist nummar 7 í 1500 metrar frí við tíðini 14:38.00. Vinnarin gjørdist Jan Wolfgarten úr Týsklandi við tíðini 14:20.44, italienarin Federico Colbertaldo vann silvur við tíðini 14:25.68, danin Mads Glæsner vann bronsu við tíðini 14:26.74.[51]
Oyggjaleikir 2009 á Álandi[rætta | rætta wikitekst]
Pál Joensen vann fleiri gull heiðursmerki og setti fleiri føroysk met á Oyggjaleikum 2009 á Álandi:
- Menn 100m Frí 00:50.04
- Menn 1500m Frí 15.44.68
- Menn 200m Bringu 02:16.06
- Menn 200m Frí 1:47.76
- Menn 400m Frí 03:45.87
- Menn 50m Frí 23.19 (Deilt 1. pláss)
European Short Course swimming championship 2008 - EM á stuttbana (fyri vaksin) í Kroatia[rætta | rætta wikitekst]
Fýra mánaðir aftaná bragdið í Beograd, tá Pál gjørdist trýfaldur junior europameistari, slapp hann at royna seg millum teir vaksnu svimjararnir. Hesaferð var tað í Kroatia til kappingina um europameistaraheitið á stuttbana í desember 2008. Pál gjørdist nummar fimm á 1500 frí. Fimm teir bestu vóru hesir (navn, land og tíðir):[52]
- Federico Colbertaldo, Italia, 14:24.21
- Vitaly Romanovich, Rusland, 14:29.64
- Samuel Pizzetti, Italia, 14:31.60
- Mads Glæsner, Danmark, 14:39.70
- Pál Joensen, Føroyar, 14:39.99
Trýfaldur Junior Europameistari 2008[rætta | rætta wikitekst]
Vann 3 gullheiðursmerki við evropameistaraskapið fyri juniorar í svimjing í Beograd, Serbia í august 2008. 400m frí við tíðini 3.51.44, 800m frí við tíðini 7.56.90 og 1500m frí við tíðini 15.18.37.
Oyggjaleikir 2007[rætta | rætta wikitekst]
Pál Joensen luttók á Oyggjaleikunum 2007 á Rodos í juli 2007. Hann vann 5 gull og 1 bronsu heiðursmerki og gjørdist eitt kent navn í Føroyum
- Menn 200 m frí, gull, 1:53.60
- Menn 400 m frí, gull, 4:00.23
- Menn 1500 m frí, gull, 15:48.25
- Menn 4x50 m frí, gull, 1:36.01
- Menn 50 m blandað, gull, 1:47.71
- Menn 100 m blandað, bronsu, 4:00.38
HM í svimjing 2007[rætta | rætta wikitekst]
Pál Joensen kvalifiseraði seg til HM í svimjing 2007 (fyri vaksin), hóast hann bert var 16 ára gamal. Stevnan varð hildin í Melbourne í Avstralia í døgunum 17. mars - 1. apríl 2007. Pál svam í kappingunum í 50 m, 100 m, 200 m, 400 m og 800 m frí. Hann svam seg ikki víðari til nakra finalu. Hann gjørdist nummar 34 í 800 m frí við tíðini 8:30.31, 36 í 1500 m frí við tíðini 16:23.56,[53] 52 í 400 m frí.
Heiður[rætta | rætta wikitekst]
Ársins føroyski svimjari 2013, flest FINA stig og FM heiðursmerki nummar 100[rætta | rætta wikitekst]
Pál vann heiðurin sum Ársins Svimjari 2013 eftir FM Stevnuna í Havn. Hann fekk eisini handað steyp, tí hann var tann svimjarin, ið fekk flest FINA stig undir einari kapping, tað gjørdi hann í 800 metrum frí. Á FM stevnuni fekk Pál handað síi FM heiðrsmerki nummar 100, og tað var gull. Av teimum 100 heiðursmerkjunum vóru yvir 80 av teimum gull heiðursmerki. Á FM stevnuni setti Pál nýtt føroyskt met í 100 m bringu við tíðini 1:03.00, og í 4 x 50 m frí við tíðini 1:35.06.[54]
[rætta | rætta wikitekst]
Seinastu árini hava føroyskir fjølmiðlar útnevnt føroyingar sum hava skarað framúr innan ymisk øki. Dimmalætting hevur útnevnt "Ársins Ítróttarbragd". Pál vann heiðurin "Ársins Ítróttarbragd 2007" í februar 2008 saman við venjara sínum Jón Bjarnasyni. Kringvarpið hevur seinastu árini skipa fyri sendingini Stjørnuskot har m.a. "Ársins Føroyska Ítróttarnavn" verður kosið. Pál Joensen vann heiðurin í 2007, 2008[55] og 2009. [56] Í 2010 var ongin útnevndur til "Ársins Ítróttarbragd".
Keldur[rætta | rætta wikitekst]
- ↑ FINA.org - 2016 Rio Qualifiers list (as of 3/29/2015)
- ↑ sudurras.fo - Hátíðarlig løta í Páls Høll
- ↑ sudurras.fo - Kykmynd: Vatn fylt í langhylin
- ↑ sport.tv2.dk - Færøsk svømmer klarer OL-krav og stiller op for Danmark
- ↑ svimjing.com
- ↑ svimjing.com - Pál 15:10.35 og gull í 1500 frí á MOM Marseille 2015
- ↑ sudurras.fo - Pál nr. 4 í Heiminum við nýggjum føroyskum og norðurlendskum meti
- ↑ livetiming.dk, Løb 38, 1500m Frisvømning Herrer, Finaler
- ↑ svimjing.com, Pál 3:51.45 og silvur á Danish Open 2014
- ↑ livetiming.dk, Løb 20, 200m Frisvømning Herrer, Finaler
- ↑ Aktuelt.fo
- ↑ svimjing.com, Pál 3:54.64 í 400 frí og gull á Østdanske Langbanemesterskaber
- ↑ Svimjing.com, Pál 3:45.80 og nr 8 í 400 frí á Duel in the Pool 2013
- ↑ Svimjing.com, Pál 7:39.69 og silvur í 800 frí á Duel in the Pool 2013
- ↑ Svimjing.com, Pál 14.35.99 og silvur á EM á stuttgeil í Herning
- ↑ Svimjing.com, Fyrstu innleiðandi riðlar avgreiddir á EM á stuttgeil 2013
- ↑ http://livetiming.dk/results.php?cid=1585&session=4&round=F&event=22 Livetiming.dk, Resultater for DM-K & DMJ-K 2013, Løb 22, 800m Frisvømning Herrer, Finaler, Senior
- ↑ svimjing.com, Pál 14:41.17 og silvur á DM á stuttgeil, Alvi danskur juniormeistari
- ↑ Livetiming.dk Løb 4, 800m Frisvømning Herrer, Finaler
- ↑ Svimjing.com
- ↑ Livetiming.dk Løb 32, 400m Frisvømning Herrer, Finaler
- ↑ Livetiming.dk Løb 68, 200m Frisvømning Herrer, Finaler
- ↑ Sudurras.fo, PÁL BRONSU Á 1.500 M. FRÍ VIÐ HM
- ↑ Fina.org PR 47 - FINA Doping Panel Decision: Mr. Mads Glaesner (DEN)
- ↑ Omegatiming.com
- ↑ Svimjing.com, Pál Joensen vann 400 frí á Danish Open, undir OL-kravtíð
- ↑ Livetiming.dk, Løb 15, 200m Frisvømning Herrer, Finaler
- ↑ Livetiming.dk, Resultater for Danish Open, Løb 37, 1500m Frisvømning Herrer, Finaler
- ↑ Svimjing.com, Pál 15:04.39 og tryggjaður OL-pláss í 1500 frí
- ↑ Omegatiming.com
- ↑ Omegatiming.com
- ↑ Omegatiming.com, EUROPEAN SHORT COURSE SWIMMING CHAMPIONSHIPS, Szczecin, Poland, 8 - 11 December 2011, Men's 200m Freestyle
- ↑ Svimjing.com, Pál víðari í 800 frí finalu við nýggjum norðurlenskum meti
- ↑ Omegatiming.com, HM 2011 í Shanghai. Menn 800m frí, bestu innleiðandi tíðirnar
- ↑ Omegatiming.com, 14th FINA WORLD CHAMPIONSHIPS, Shanghai (CHN), Men's 800m Freestyle, Final
- ↑ Svimjing.com, Undir OL-Kravtíð, norðurlendskt met og sætta pláss í finaluni.
- ↑ NatWestiowResults2011.com
- ↑ NatWestiowResults2011.com
- ↑ Sudurras1.com
- ↑ Omegatiming.com
- ↑ Sudurras1.com
- ↑ Svimjing.com
- ↑ Omegatiming.com
- ↑ Sudurras1.com
- ↑ Omegatiming.com
- ↑ Sudurras.fo
- ↑ SvimmingWorldMagazine.com
- ↑ SSF.fo, Pál nr. 4 av 5000 í London.
- ↑ GreatSwim.org
- ↑ Omegatiming.com
- ↑ Omegatiming.com, Men's 1500m Freestyle
- ↑ The-Sports.org
- ↑ Omegatiming.com
- ↑ Livetimung.dk Kapping 42, 4X50m Frísvimjing Menn, Finalur, Senior
- ↑ Svimjing.com
- ↑ Portal.fo
- Yvirlit yvir finaluna í World Cup í Berlin 2009 í 1500m frí hjá monnum.
- Omegatiming.com Yvirlit yvir finaluna í World Cup 2009 í Stokholm 1500m frí hjá monnum.
- Omegatiming.com, yvirlit yvir finalutíðirnar frá World Cup 2009 úr Moskva 1500m frí hjá monnum.
- Svimjisamband Føroya
- SwimmingWorldMagazine.com
- Island Games 2009 in Åland
- Sportal.fo
- Sportal.fo
- Susvim
- Enska Wikipedia um "2009 FINA Swimming World Cup"
- Greatswim.org
- SSF.fo, Pál nr 4 av 5000 í London.
- Omegatiming.com, 30th LEN European Swimming Championships, Budapest, Hungary, August 4-15, 2010.
- The-Sports.org
Slóðir úteftir[rætta | rætta wikitekst]
- Swimrankings.net Persónlig met og úrslit hjá Pál Joensen.
- Susvim.mono.net, Suðuroyar Svimjifelag (SUSVIM)
- Svimjing.com
- SSF.fo, Svimjisamband Føroya


c: text/html

text:
Orð: Petur William Háberg
Lag: Jens Guttesen
1. Ein lítil genta gekk í sunnudagsskúla
so trúgv hvønn sunnudag. Har hoyrdi hon
um Gud, sum er so góður við hvørt smábarn,
at hann í deyðan læt sín egna Son.
2. Hon hoyrdi, hvussu syndin øllum ræður,
at menniskjuni ikki elska Gud,
men eisini, at tann, sum trýr á Jesus,
fær Himmalin og ævigt lív í lut.
3. Ein dag er hon og vitjar ommu sína –
tað er ein kláran, kaldan kavadag –
og ommu spyr, um hvítari enn kava
hon veit seg hava hoyrt um ella sæð.
4. Men omman, sum er veik og grá og gomul,
og kanska skjótt skal verða løgd í mold,
hon hevur ikki annað hoyrt, enn kavi
er hvítastur av øllum her á fold.
5. „Nei, omma“, svarar gentan, „tað er skrivað,
at eitt er, sum er hvítari enn snjó,
tað er ein sál, sum her er blivin tváað
í Harrans Jesu dýrabara blóð!“
6. Tá rann eitt tár av eyganum á ommu.
Á knæ tær fullu, og hin eldra bað,
at Harrin skuldi hennar sál nú tváa. –
Og hon bleiv hvítari enn snjó tann dag!

robotstxt: allowed

filter: keep


text:
Svangah Dangah spældu eina konsert, ið kundi havt verið ordiliga góð, og sum fyri teir mest dedikeraðurSvangah Dangah fjeppararnar ivaleyst var júst tað. Men fyri okkum, ið bert kenna einkult løg, kendist tað, sum at hyggja eftir einum filmi á einum máli, ið man næstan ikki skilur.
Tónleikurin hjá Svangah Dangah er í stóran mun heldur monotonur. Her er ikki tann stóri dynamikkurin og løgini verða borin av søgunum, ið teir fortelja við sínum tekstum. Tí Svangah Dangah hava eina styrki framum allar aðrar, og tað er teirra livandi málbrúk. Eg meti fløguna Belials Synir, sum eitt tað mest áhugaverda íkastið til føroyskan skaldskap seinastu nógvu árini. Teirra rím sita væl og gerandisliga málið blanda við útlendskum lániorðum, fúlheitum og ófantaligum, hevur skapt ein skaldaligan alheim, ið er heilt egin í føroyskum høpi.
Men hoyrdi ikki orðini
Tí var tað ófatiliga keðiligt, at man í flestu løgunum, ikki hoyrdi hvat teir rappaðu, eitt bland av ringari artikulering og ófyrigevandi teltdúkurin í FLAGS-Tjaldinum køvdi orðini, og í summum løgum vóru bert hendinga orð skillig. Her var serliga tann eini rapparin Steen, tann stóri syndarin. Fyri teir fjepparar, ið kenna allar tekstirnar var ivaleyst lættari at hoyra, og tað kókaði tí eisini framman fyri pallin alla konsertina. Men tað kravdi ikki meira enn at hyggja meg um, og síggja tey eitt sindur líkasælu andlitsbráini rundan um meg, og hvussu fólk sussaðu sína millum, fyri at skilja, at tað ikki bert var eg sjálvur, ið ikki heilt fekk fylgt við.
Tað gjørdist skjótt eitt sindur for monotont uttan tekstin. Eg byrjaði so smátt at keða meg. Hetta broyttist tó, tá tey meira kendu løgini vóru spæld, t.d. Gentan er farlig og Frá bygd til bý. Tá fangaðu teir alla fjøldina, og eisini eg fekk verið við.
Ordiligan trummara
Á konsertini stillaðu Svangah Dangah upp sum ein kvartett umframt rappararnir Ragnar Davidsen og Steen Rói Lorentzen var mixmaster Urbanus og live trummuleikarin Eyðun Müller Thomsen við. At hava trummuleikara við var frískligt, og gjørdi konsertupplivingina betur bæði visuelt, og við at ljóðmyndin gjørdist meira livandi.
Áhugavert samstarv
Urbanus er evnaríkur tónleikari og samstarvið við Svangah Dangah tykist sera spennandi. Tað var serliga týðiligt í allar seinasta lagnum á konsertini, Apokalypsa, ið Urbanus hevur skrivað. Tónlistarliga er hetta lagið nógv tað mest áhugaverda hjá bólklinum, og tað er ikki óhugsandi, at hetta er ein leið, ið bólkurin skuldi hildi fram á.
Vit kenna tílíkar rappbólkar í londunum kring okkum, men hetta er fyrsti bólkur av sínum slag í føroyskum høpi. Við teimum gávum, ið teir hava bæði sum teksthøvundar og við sterkari hjáveru á pallinum er Svangah Dangah ein sera spennandi bólkur at fylgja framyvir.
Eitt hjartasuff
Alla konsertina vóru tveir myndamenn á pallinum við Svangah Dangah, um teir vóru bidnir av bólkinum til endamálið, ella um teir starvaðust fyri onkran annan veit eg ikki. Men teir gingu so nógv fyri á pallinum, at teir beinleiðis órógvaðu framførsluna fyri okkum áskoðarar. Ein teirra hevði enntá fingið tað idiotiska hugskotið at lata seg í eina reyða topphúgvu, ið skrálaði hygg at mær, fullkomiliga óprofessionelt, og órógvandi fyri framførsluna. Myndamenn eiga ongantíð at órógva upplivigina hjá gjaldandi gesum.


text:
Í samband við at ætlanir eru um økt virksemi á virkinum hjá Bakkafrost (gamla Polarfrost) á keiini, hevur Havna- og Vinnunevndin tikið stig til at gera ymiskar dagføringar á økinum.
Millum annað er økið í vestara kanti av keiini grivið upp og verður nýgjørt, soleiðis at tað verður betur at koyra eftir við t.d. trukkum og øðrum akførum.
Anna B. Samuelsen, forkvinna í Havna- og Vinnunevndini sigur, at nevndin hevur sett á skrá dagføringar á havnaøkinum. Fleiri dagføringar eru gjørdar seinastu árini og hildið verður áfram við hesum arbeiðinum, men nú nýtt býráðsskeið er byrjað, eru vit í Havna- og Vinnunevndini eisini farin undir at seta orð á, hvussu raðfestast skal komandi árini.
Vit gleðast um tíðindini, um at Bakkafrost hevur ætlanir um at byggja kryvjivirkið á gamla Polarfrost í Vági. Umstøðurnar til at reka vinnu á havnalagnum í Vági eru góðar og ynskja vit eisini at gera okkara til, at karmarnir hjá vinnuni á havnalagnum allatíðina verða lagaðir til broyttan tørv, sigur Anna B. Samuelsen.


text:
Hvítusunna
03.06.2017 - 08:22 - Kelda: folkakirkjan.fo
Komandi sunnudag – 4. juni – er hvítusunnudagur. Henda høgtiðin verður hildin til minnis um, at heilagi andin kom yvir ápostlarnar (sí Ápostlasøguna 2,1-13).
Navnið hvítusunna kemur av, at í fornkirkjuni var hetta dópstíðin fram um aðrar, og av teimum hvítu klæðunum, tey vóru í, sum doypt vórðu. Navnið hvítusunna vinnur sær rætt í gomlu ensku kirkjuni, og haðani kemur tað til Noregs, Føroya og Íslands.
Tað navnið, sum annars vann fram í flestu europeisku londum, var orðið sum t.d. á donskum eitur ‘pinse’. Og tað kemur av grikska orðinum ‘pentekoste’, ið merkir 50. dagurin eftir páskir.
Høgtíðin, ápostlarnir komu saman á, var annnars gomul jødisk takkarveitsla fyri hveitiskurðin. Men í kristnu kirkjuni fær høgtíðin so ein annan dám og týdning.
Tað er annars ikki so langt síðan, at tú her á landi kundi hoyra fólk ynskja ‘gleðiliga pinsafest’. Tað hoyrist helst ikki longur. Føroyska navnið á høgtíðini hevur so altíð verið hvítusunna.
Við hvítusunnu eru vit komin so langt, at hon er seinasta stóra høgtíð í kirkjuárinum. Næsta stóra kirkjuliga høgtíð eru jólini – í einum nýggjum kirkjuári.
Men við hvítusunnu sum síðstu høgtíð í kirkjuárinum halda vit eisini føðingardag hennara. Høgtíðin fyri, at Jesus sendi talsmannin, hin heilaga andan, soleiðis sum hann hevði lovað lærusveinum sínum, áðrenn hann fór heim aftur til faðir sín eftir at hava útint tann gerning á fold, ið faðirin hevði sent hann at gera og nú uppfylti:
»Men tá ið hann kemur, sannleikans andi, tá skal hann vegleiða tykkum til allan sannleikan; tí at hann skal ikki tala av sær sjálvum, men hvat ið hann hoyrir, skal hann tala, og tað, sum skal koma, skal hann taka av mínum og kunngera tykkum.«
Hvítusunnudag gekk út tað lyfti, Jesus gav, og skrivað stendur um lærusveinarnar, at »teir vórðu allir fyltir av hinum heilga anda og tóku at tala á øðrum tungumálum eins og andin gav teimum at mæla.«
Í sálminum »Hvítusunnudag tað var« lýsir Símun av Skarði hesa stóru føðingardagshending soleiðis í báðum teimum fyrstu ørindunum:
Hvítusunnudag tað var,
Andin Halgi á foldum gisti,
ljós og ugga við sær bar,
myrkrið veldi sítt tá misti.
Bjartari skein halgi login
enn á fjøllum morgunroðin.
Losnaðu tá tungubond,
orðið barst at mannasálum,
síðani um heimsins lond
ljóðar tað á øllum málum,
fyri gomlum, fyri ungum
ljóðar tað á øllum tungum.
Pól á Kletti
poulkletti@hotmail.com


text:
Smyril (fuglur)
Smyril (frøðiheiti - Falco columbarius subaesalon) er einasti ránsfuglur sum eigur í Føroyum í dag, men hildið verður at havørnin átti í Føroyum í gomlum døgum. Hann er av minstu falkum. Steggin er dimmgráur omaná, gulbrúnur við dimmum strikum í neðra og um hálsin; bøgan er smáflekkut av dimmum og ljósum brúnum. Ungfuglurin líkist bøguni, men dimmari. Smirilin er líka grammur sum veiðifalkurin. Starar, steinstólpur, títlingar og aðrar smáfuglar drepur hann í meingi. Leingi kann hann sita samanhoykin á eini túgvu og skimast — avbara væl skygdur er hann. Nú fær hann eyga á ein grátítling langt burtur. Lágt yvir jørðini flýgur hann — títlingurin støkkur upp, og kvikur sum ein hvirla er smirilin eftir honum. Men hin lítli er knappur í vendini, hvørja ferð hann kennir smirilin tætt at sær, snittar hann til viks, so smirilin verður áhaldsin í takinum. Men títlingurin møðist, og finnur hann ikki eitt friðskjól, so er deyðin vísur. Mót einum garði heldur hann ferðini, smýgur inn í eina holu og er bjargaður. Nipin setur smirilin seg uppiyvir at lúra, men títlingurin kemur ikki út, fyrr enn hann er farin.
Starar tyrpast tætt saman í flokk undan honum, og flúgva so høgt upp í loft — væl vita teir, at uttan hann er uppi yvir teimum, fær hann hvørki nev ella kløur í teir. Og onkursvegna munna teir eisini fáa ørkymlað hann í flognum, tí tá ið teir halda seg væl saman, má hann oftast fara frá við ongum. So ræddur kann stari vera, at hann flýgur undan inn í roykstovuna og ytst undir væðingina; og so morðgírugur er smirilin, at hann eltir; men tá ið hann sær fólkið inni, skundar hann sær út aftur. Eisini størri fuglar, sum lógv og snípa, mugu stundum lata lív fyri honum. Smiril eigur víða í norðanlondum, men einans í Føroyum er hann alt árið. Reiður tímir hann ikki at gera sær, tekur heldur eitt krákureiður; tá verður bardagi millum bæði, men knappur og knáur, sum smirilin er, má krákan oftast dvína, alt hon er nógv størri. Smiril verpur 4 reyðbrún egg, og 3 vikur seinni koma ungarnir út. Kemur tú at reiðrinum, so blaka teir seg á ryggin og høgga upp ímóti tær við klónum — teir eru av tí berginum brotnir — bregða ikki úr ætt. — Ljótt er at síggja, hvussu smiril drepur smáfugl, og ofta illskast vit inn á hann, men annars kann hann ikki liva. Hvat skulu vit tá siga um teir »sportsmenn«, sum mest til stuttleika drepa og særa hundraðtals av fuglum, særa teir so, at teir mangan fáa óreiðiligari deyða, enn tá ið smiril tekur teir.
Ránsfuglar, ið hoyra til falkaættina, kennast á flogi av sera spísku veingjabroddum teirra og heldur langa veli. Tætt hjá sært tú, at smyrilin hevur rættiliga tjúkt nev, ið beint aftan fyri niðurbenda oddin á yvirnevinum hevur eina "tonn", ið nevnist falkatonnin, ið fellur inn í samsvarandi foyru á undirnevinum. Í falkaættini (Falconidae) eru uml. 60 ymisk sløg, ið liva um meginpartin av heiminum. Smyrlarnir eru býttir sundur í 10-11 ymisk sløg, sum eiga norðalaga á norðurhálvu. Tað smyrlaslagið, ið sæst í Føroyum bæði sum búfuglur og sum flytifuglur, eitur á látíni Falco columbarius subaesalon, og eigur eisini í Íslandi og í Skotlandi. Tað eru serliga teir longu veingirnir á hesum slagnum, sum bróta frá slagnum aesalon, ið eigur norðalaga í Norðurlondum, heilt eystur í Siberia.
Innihaldsyvirlit
Útsjónd[rætta | rætta wikitekst]
Smyril er minsti falkur í Evropa. Hann er 25 til 30 cm til longdar og hevur eina veingjabreidd frá 50 til 60 cm. Stórur munur er á steggja og bøgu. Steggin er grábláur omaná og reyðbrúnur um búkin og hevur breiðar álir. Omaná er bøgan morreyð og um búkin er hon heilt ljósagul og hevur breiðar morreyðar álir. Teir ungu fuglarnir líkjast bøguni til fram ímóti vári, tá teir missa gomlu fjaðrarnar og grábláir fjaðrar vaksa fram á bakinum á ungu steggjunum. Bøgan vigar í miðal 210 gr, og er tí heldur størri og tjúkkri enn steggin, sum í miðal vigar 50 g minni.
Útbreiðsla og flyting[rætta | rætta wikitekst]
Í dag eiga uml. 25 – 50 pør av smyrlum í Føroyum. Stovnurin er í framgongd, eftir eina stóra minking miðskeiðis í farnu øld. Ein orsøk til framgongdina í dag eru teir rættiliga veðurgóðu vetrarnir, har starar og gráspurvar hava klárað seg væl, og tí eru eitt gott føðslugrundarlag hjá smyrlunum. Hildið verður, at ein partur av føroyska stovninum er búfastur. Íslendski stovnurin telir ímillum 1000 og 2000 pør, harav teir flestu eru flytifuglar. Nógvir av teimum eru í Føroyum á vári og heysti, á veg til vetrarbýli á bretsku oyggjunum og í Fraklandi. Nakrir av smyrlunum, sum eru í Føroyum um veturin, eru helst íslendskir. Bert teir norðastu smyrlarnir eru flytifuglar av teirri einfaldu orsøk, at smáfuglarnir, teir liva av, flyta suðureftir um heystið.
Føði[rætta | rætta wikitekst]
Smyril veiðir ofta har frítt og opið er, og ger ofta óvæntað snarálop. Flestu fuglar verða tiknir á jørðini ella nær við jørðina. Serliga er tað sjónin, ið ger smyril til ein framúr góðan ránsfugl. Sjónarkyknurnar í eygunum eru 1 mill. fyri hvønn mm². Til samanberingar hevur menniskjan bert 100 túsund. Í Føroyum er fongurin vanliga stari, títlingur, steinstólpa og spurvur, ja sjálvt vaðfuglur sum t.d. lógv og snípa má lúta. Tað er ótrúligt, at smyrilin er førur fyri at taka ein so stóran fugl sum lógvin, ið vigar uml. tað sama sum hann sjálvur.
Verping[rætta | rætta wikitekst]
Smyril velur sær øki, sum er nóg stórt til at føða ungarnar. Í Íslandi kann eitt tílíkt øki vera uml. 35 km² til støddar. Smyril eigur ofta í brøttum líðum, men hann byggir tó ikki reiður sítt sjálvur. Finnur hann eitt gamalt kráku- ella ravnareiður á hóskandi staði, er tað nóg gott. Viðhvørt verpir hann beint á bera hellu uttan nakað reiður. Verpingin byrjar í mai og eggini eru millum trý og seks í tali, men vanliga fýra. Eggini eru uml. 40 mm til longdar og rættiliga rund, tey eru morreyð við tøttum døkkum deplum. Klekingin tekur uml. fýra vikur og ungarnir eru floygdir eftir øðrum fýra vikum. Tá ungarnir eru klaktir, er tað steggin sum veiðir, og hann roytir ofta fongin, áðrenn hann verður givin bøguni á einum ávísum staði tætt við reiðrið við ungum. Bøgan skræðir fongin sundur í hóskandi bitar, sum hon gevur ungum sínum.
Slag[rætta | rætta wikitekst]
- Falco naumanni (Reyðsmyril)
- Falco tinnunculus (Grýtissmyril)
- Falco vespertinus (Kvøldsmyril)
- Falco subbuteo (Vákasmyril)
Ymiskt[rætta | rætta wikitekst]
Smyrilsnavnið er grógvið inn í føroyska gerandisdagin. Suðuroyarleiðin verður røkt av Smyrli og eitt skipafelag Smyril Line ber eisini smyrilsnavnið. Smyrilin er nevndur í Fuglakvæðinum, ið Nólsoyar Páll yrkti fyrst í nítjandu øld. Ein máliska, sum enn hoyrist, t.d. tá børn spæla væl saman og ein ótangi kemur og spillir spælið og friðin, er: "Nú kom smyril í staraflokk!".
111. ørindi í Fuglakvæðinum ljóðar soleiðis:
- Tutlaði tað við fuglarnar,
- sum vóru í míni trá:
- “Nú kemur smyril í staraflokk,
- pakkið tykkum herfrá”.
Myndarøð[rætta | rætta wikitekst]
-
-
-
Smyril, Porkeri.
Sí eisini[rætta | rætta wikitekst]
Útvortis ávísing[rætta | rætta wikitekst]
- Stamps.fo - Smyril (kelda, almenn ogn).
- FaroeNature.net > Smyril.


text:
Hvussu sleppi eg við?
Gerst limur
Tú kanst gerast limur í LGBT Føroyar við flyta 300 krónur á konto 9181 3628533 í Eik Banka Føroya. Minst til at viðmerkja títt navn. Til ber eisini at senda ein teldupost til lgbt@lgbt.fo, so lima vit teg inn.
Øll kunnu gerast limir. Samkynd, hinkynd, tvíkynd, transpersónar. Øll sum taka undir við okkara endamáli eru vælkomin at gerast limir.
Luttak í arbeiðsbólki
Tú kanst eisini hjálpa til við arbeiðinum hjá rørsluni. Melda teg inn í ein av arbeiðsbólkunum niðanfyri:
- Ráðgeving og upplýsing
- Tiltøk
- Politikkur
- Miðlar og marknaðarføring
Send ein teldupost til: lgbt@lgbt.fo og sig okkum frá hvørjum arbeiðssbólki, tú ynskir at luttaka í.
Hevur tú hugskot til átøk, tiltøk e.a. frætta vit fegin frá tær.


text:
Í farna mánaða var hildin stór altjóða ráðstevnu í Geneva innan økið kliniska føðslu. 3200 fólk luttóku úr 94 londum. Poula Patursson, sum er verkætlanarsamskipari av Kostverkætlanini á B6, var einasti luttakari úr Føroyum. Við á ráðstevnuna hevði hon ein poster um Kostverkætlanina, har nøkur úrslit frá nøgdsemiskanningini í fjør vóru lýst.
- Tá eg vísti postaran fram, komu fleiri granskarar at spyrja til tølini hjá okkum í Føroyum, eitt nú hvussu nógv í Føroyum hava føðslutrot, greiðir Poula frá. Aðrastaðni vísa kanningar, at umleið helmingurin av sjúklingum eru í vanda fyri at fáa føðslutrot, og tí er áhugi eisini fyri, hvussu stórur partur av føroyskum sjúklingum hava føðslutrot.
- Eg greiddi frá, at vit enn ongi tøl hava, tí Kostverkætlaninin er ikki liðug enn. Tá vóru fleiri, ið løgdu upp til at vit koma aftur næsta ár at vísa føroysk hagtøl, greiðir Poula frá.
Á ráðstevnuni vóru nógvir læknar og dietistar umframt sjúkrarøktarfrøðingar. Nógvir spennandi fyrilestrar vóru á skránni, um diabetes, maga-tarm sjúkur, pediatri og nógv annað. Tað, sum Poula valdi, var í høvuðsheitum framløgur um føðslutrot orsakað av sjúku ella elli. Hvussu mátar man føðslutrot? Hvør er serliga í vanda? Hvør screening "fangar" tey við føðslutroti? Hvat kann vekt og BMI brúkast til? Hvat er besta viðgerð fyri fólk við føðslutroti? Hvat hevur riggað aðrastaðni? Hvønn mat skulu sjúklingar hava í mun til støðuna?
Ovurfiti ein vandatáttur fyri føðslutroti
Ein áhugaverd niðurstøða, sum varð tikin fram á fleiri fyrilestrum, var at fólk, ið viga ov nógv, eru í serligum vanda fyri at fáa føðslutrot í samband við sjúku. Fólk, ið viga ov nógv, hava ofta lítið av vøddavevnaði og nógvan feittvevnað, eitt fyribrigdi ið kallast sarcopenic obesity. Tá tey gerast sjúk, gerast tey ofta verri fyri, tí tey hava lítið at standa í móti við frá byrjan av. Størsta avbjóðingin er, at tey ofta ikki tykjast hava føðslutrot, tí tey eru væl í holdum. Vektin og BMI er ofta í hægra lagi. Ein klinisk meting er tí ikki nóg mikið.
- Tað tykist tí sum at tað gerst alt meira neyðugt við øðrum mannagongdum at kanna føðslutrot við. Screening av øllum sjúklingum er eitt sera neyðugt amboð at finna øll tey, ið eru í føðsluvanda, heldur Poula Patursson, tí við at screena verður tikið hædd fyri vektmissi í seinastuni og hvussu nógv sjúklingurin hevur etið, heldur enn bert núverandi vekt ella BMI.
Fleiri sjúkrahús vístu eisini á, at tey eru byrjað at mátað kropssamanseting við bioimpedansmátarum, har skiljast kann millum feittvevnað og vøddavevnað. Onnur brúka handamegi at máta føðslustøðuna við, tí handamegi er eitt tekin um sjúklingurin fær nøktað sín føðslutørv. Í Kostverkætlanini á B6 verður handamegi mátað hjá øllum sjúklingum.
ESPEN ráðstevnan er ein árlig ráðstevna, sum hevur fleiri og fleiri luttakarar fyri hvørt ár. Komandi ár verður ráðstevnan hildin í Lissabon og í 2016 í Keypmannahavn. Les meira um ESPEN her http://www.espen.org/
/Poula Patursson, verkætlanarsamskipari


text:
Tvøroyrar Býráð hevur samtykt at broyta byggisamtyktina á Tvøroyri soleiðis, at partur av matr. nr. 376, matr. nr. 374 og litra "F" verður broytt til ...
Kantinan í Ítróttarhøllini í Trongisvági, Smærugøta 7, fer í eina royndartíð at hava opið tvey kvøld um vikuna. Tað snýr ...
Kristin Michelsen tekur við aftur sum borgarstjóri í Tvøroyrar kommunu í dag mikudagin 27. desember aftaná at hava verið í feriu frá ...
Í gjár, týsdagin 20. Desember, var sannur hátíðardámur í býráðssalinum. Nógv fólk vóru komin saman, fyri at siga vælkomin ...


text:
Enska heiti: Ship Assistent II
Lestrartíð: 1/2 ár
Umsóknarfreist: juni 2018
Skúlabyrjan: august 2018
Útbúgvingarstovnur: Sjónám
Útbúgvingarstaður: Klaksvík
Umsóknarblað: http://tilmelding.fo/registration_step1.php?e=1e119b31f7dffd28b3c83a14f443a506
Endaskeiðið til skipsatstøðara gevur næminginum neyðugu amboðini at menna seg í tí bindandi felagsskapi, sum neyðturviliga er í einari skipsmanning.
Útbúgvingini lýkur krøvini í altjóða sáttmálanum um útbúgving av sjófólki, um sjóvinnu og um vaktarhald, STCW-sáttmálin, reglu VI/I um grundleggjandi upplæring um trygd og tey ástøðiligu evnini sambært reglu II/4 og III/4 um vaktarhald. Umframt at lúka krøvini sambært stk. 1, hevur útbúgvingin til endamáls at geva næminginum førleikar, sum lúka krøvini í STCW-sáttmálanum, kapittul II/5 og III/5.
Førleikarnir eru kunnleiki til uppbygging av skipi, innrætting, maskinarí og aðra útgerð, kunnleiki til tey siglingarfrøðiligu og maskinteknisku økini umborð á skipi og fatan av týdninginum av góðari røkt umborð.
Eisini gevur útbúgvingin kunnleika til ymsar vágar, tá arbeitt verður umborð á ymiskum skipasløgum, kunnleika til gongdir í sambandi við flutning og handfaring av last og kunnleika til mannagongdir og arbeiðsgongdir.
Tú lærir at gera viðlíkahaldsarbeiði og umvælingararbeiði umborð, at nýta og viðlíkahalda bjargingarútgerð og at fremja verkligt arbeiði umborð við togverki, veirum og útgerð til surring v.m.
Til upptøku á endaskeið til skipsatstøðara skal umsøkjari hava staðið grundskeiðið í útbúgvingini til skipsatstøðara og hava verið í starvi sum ófulltikin skipsatstøðari umborð á havfarandi handilsskipi størri enn 20 BT í minsta lagi í 6 mánaðar.
Upptøka til endaskeiðið er harumframt treytað av, at umsøkjari hevur galdandi heilsuváttan fyri sjófólk.
Eftir lokna útbúgving til skipsatstøðara, kravda siglingartíð og møguliga víðari skúlagongd eru hesi sjóvinnubrøv og førleikaprógv møgulig; førleikaprógv sum skipsatstøðari, sum fulltikin dekkari og fulltikin motormaður við handilsskipum. Dugnaskaparbræv i sigling við handilsskipum og stýrimaður á 2., 3. og 4. stigi við handilsskipum. Fulltikin dekkari, motormaður og dugnaskaparbræv í sigling við fiskiskipum, umframt stýrimaður á 3. og 4. stigi við fiskiskipum.
Sjónám – www.sjonam.fo


text:
Mentan
Barnið í miðdeplinum
24. Sep 2011
Týskvøldið 27. septembur 2011 kl. 19:00, verður árligi felags foreldrafundurin í bygdahúsinum á Strondum. Tað verður Bjørghild Djurhuus, heilsufrøðingur, sum fer at hava fyrilestur....
les meir
Maja Telling Joensen fyllir 90 ár í dag
23. Sep 2011
Hon er ein verulig býarmynd í Havnini. Hon vaks upp úti á Reyni og arbeiddi í mong ár hjá stóra útgerðarhandlinum hjá Carl á Lag....
les meir
Nýggj byggisamtykt fyri Tvøroyrar Kommunu
23. Sep 2011
Tvøroyrar Býráð hevur samtykt uppskot til nýggja byggisamtykt fyri Tvøroyrar Kommunu á fundi 12. apríl 2011. Sambært Løgtingslóg nr. 13 frá 21. mai 1954...
les meir
Nýggj Skúlaskipan í Eysturkommunu
23. Sep 2011
Eysturkommuna hevur í dag boða Mentamálaráðnum frá, at býráðssamtyktin frá 27. juni 2011 nú er endaliga staðfest. Eysturkommunu býráð samtykti 27. juni 2011, at...
les meir
Granskingarstyrkur úr Fólkaskúlagrunninum
23. Sep 2011
Fólkaskúlagrunnurin játtaði í gjár stuðul til 3 umsóknir, ið verða við til at menna fólkaskúlan. • Ein til grannsking av læraraførleikum • Tvær...
les meir
Føroya Symfoniorkestur, Nicolina og Jógvan
22. Sep 2011
Nicolina Jensen Beder, Jógvan Isaksen og Føroya Symfoniorkestur. Mentanarvirðislønir M. A. Jacobsens og Barnamentanarheiðursløn Tórshavnar býráðs eru júst latnar í Müllers Pakkhúsi.
les meir
Nøkur orð um Strusjki Vecheri na Poezijata
22. Sep 2011
Festivalurin varaði 24. – 30. August og byrjaði á brúnni í býnum Struga. Hann varð fyrstu ferð hildin í 1961, so í ár hevði festivalurin 50 ára jubileum, og nógv varð gjørt burturúr. Eg og Kim Simonsen vóru við úr Føroyum
les meir
Per Arnoldi hevur eyga á Føroyum
20. Sep 2011
Og Føroyar hava eygu fyri einum persónleika í listaheiminum. Einum listamanni, sum er kátur, greiður og vísir innlit sum fáur. Ein myndamakari og orðalistamaður í senn.
les meir


text:
16. mai 2017Nr. 60
Kunngerð um broyting í kunngerð um koyrikort og koyrifrálæru
(Koyrikort til lítið prutl og stórt prutl o.a.)
§ 1
Í kunngerð nr. 112 frá 29. september 2005 um koyrikort og koyrifrálæru, sum seinast broytt við kunngerð nr. 79 frá 4. juli 2016, verða gjørdar hesar broytingar:
1. Inngangurin verður orðaður soleiðis:
“Við heimild í § 10, stk. 1, § 18, stk. 3, 4, 7, 9 og 10, § 18 b, § 18 c, stk. 5, § 18 d, stk. 5, § 19, stk. 4, § 19 a, stk. 6 og 7, § 21, § 58 a, stk. 5, § 64, § 64 l og § 64 m, stk. 1 í løgtingslógarkunngerð nr. 14 frá 2. mars 1988 um ferðslu, sum seinast broytt við løgtingslóg nr. 54 frá 12. mai 2015, verður ásett:”
2. § 3, stk. 4 verður orðað soleiðis:
“Stk. 4. Við umsókn um koyrikort, skal harumframt vera eina læknaváttan, sum lýkur treytirnar í § 19, tó ikki umsókn um koyrikort til bólk AM (lítið prutl). Til koyrikort til bólk AM (lítið prutl), skal í staðin vera ein eginváttan um heilsu.”
3. Í § 3 verður aftan á stk. 4 sum nýtt stk. sett:
“Stk. 5. Við umsókn um koyrikort, tó ikki umsókn um koyrikort til bólk AM, skal harafturat vera eitt prógv fyri loknum skeiði í fyrstuhjálp í ferðsluni, sbr. § 21 a. Við umsókn um koyrikort til bólk AM (lítið prutl og stórt prutl), skal vera eitt prógv fyri loknum skeiði í fyrstuhjálp í ferðsluni fyri ungar prutlførarar, um koyrikort ynskist útgivið, áðrenn umsøkjarin hevur fylt 18 ár.”
Stk. 5 verður eftir hetta stk. 6.
4. § 5, stk. 1 verður orðað soleiðis:
“§ 5. Koyrikort kann verða givið til hesar bólkar:
1) Bólkur AM – Prutl:
a) Lítið prutl.
b) Stórt Prutl.
2) Bólkur A – Motorsúkkla:
a) Lítil motorsúkkla.
b) Stór motorsúkkla.
3) Bólkur B – Vanligur bilur.
4) Bólkur C – Lastbilur.
5) Bólkur D – Stórur persónbilur.
6) Bólkur E – Stórt viðfestiakfar.
a) Bólkur B við stórum viðfestiakfari (bólkur B/E).
b) Bólkur C við stórum viðfestiakfari (bólkur C/E).
c) Bólkur D við stórum viðfestiakfari (bólkur D/E).”
5. Aftan á § 5 verður sett:
“§ 5 a. Koyrikort til bólk AM (prutl) gevur rætt at koyra sum tilskilað niðanfyri:
1) Koyrikort til bólk AM (lítið prutl) gevur rætt til at koyra lítið prutl.
2) Koyrikort til bólk AM (stórt prutl) gevur rætt til at koyra:
a) Lítið prutl.
b) Stórt prutl.
c) Stórt prutl íkoplað ein viðfestan vogn.”
6. Í § 6, stk. 1, nr. 1, verða litra d og e strikað, og í staðin verður sett:
“d) Tey í § 5 a nevndu akfør.
e) Tey í litra a til c nevndu akfør íkoplað ein viðfestan vogn ella eitt viðfest amboð.
f) Lendisakfar.”
7. Í § 6, stk. 1, nr. 2 verður aftan á litra c sett:
“d) Tey í litra b og c nevndu akfør íkoplað ein viðfestan vogn ella eitt viðfest amboð.”
8. § 7, stk. 1, nr. 7 verður orðað soleiðis:
”7) Tey í § 5 a nevndu akfør.”
9. Í § 8, stk. 1, verður sum nr. 4 sett:
“4) Persónbil við í mesta lagi 8 sessum, umframt førarasessin og hvørs loyvda heildarvekt er meiri enn 3.500 kg.”
10. Yvirskriftin yvir § 13 verður strikað
11. Aftan á § 12 verður sett:
“Treytir um aldur o.a.
§ 12 a. Koyrikort til bólk AM (lítið prutl) kann verða latið persóni, ið hevur fylt 15 ár.
Stk. 2. Koyrikort til bólk AM (stórt prutl) kann verða latið persóni, ið hevur fylt 16 ár.”
12. § 21 a verður orðað soleiðis:
“§ 21 a. Umsøkjarar, sum ogna sær koyrikort á fyrsta sinni, skulu hava framt eitt skeið í fyrstuhjálp í ferðsluni, sbr. tó stk. 6. Til umsøkjarar, sum ogna sær koyrikort á fyrsta sinni til bólk AM (lítið prutl og stórt prutl), kann koyrikort bert verða útgivið til umsøkjarar undir 18 ár, um umsøkjarin hevur framt eitt skeið í fyrstuhjálp í ferðsluni fyri ungar prutlførarar, sbr. tó stk. 7.
Stk. 2. Umsøkjarar, sum søkja um útgávu og endurnýggjan av koyrikorti til vinnuligan fólkaflutning til bólkarnar B og D, útgávu og endurnýggjan av koyrikorti við koyrilæraragóðkenning og útgávu og endurnýggjan av førleikaprógvi í altjóða flutningi, skulu hava framt eitt skeið í fyrstuhjálp í ferðsluni. Er gildistíðin fyri tey í 1. pkt. nevndu koyrikort styttri enn 2 ár, sbr. §§ 53 og 54, verður mett at treytin í 1. pkt. er lokin, um skeiðsprógvið í mesta lagi er tvey ára gamalt, tá umsókn um koyrikort verður latin inn.
Stk. 3. Tey í stk. 1 og 2 nevndu fyrstahjálparskeið í ferðsluni, skulu vera framd í samsvari við fylgiskjal 9 í hesi kunngerð, sbr. tó stk. 6, l. pkt. Skeiðini skulu vera fyriskipað av lærara, ið er skrásettur hjá Dansk Førstehjælpsråd.
Stk. 4. Tá skeiðið í fyrstuhjálp í ferðsluni ella skeiðið í fyrstuhjálp í ferðsluni fyri ungar prutlførarar er framt, skrivar lærarin eitt skeiðsprógv.
Stk. 5. Tá skeiðsprógv verður latið inn, í sambandi við umsókn um koyrikort, má tað í mesta lagi vera eitt ár gamalt, sbr. tó stk. 2, 2. pkt. og stk. 6, 2. pkt.
Stk. 6. Hevur ein umsøkjari framt eitt fyrstahjálparskeið í ferðsluni fyri ungar prutlførarar, verður mett at treytin í stk. 1, 1. pkt. er lokin, um skeiðsprógvið í mesta lagi er eitt ára gamalt, tá umsókn um koyrikort verður latin inn. Er skeiðsprógvið fyri fyrstahjálparskeiðið í ferðsluni fyri ungar prutlførarar í mesta lagi 3 ára gamalt, verður mett, at treytin í stk. 1, 1. pkt. er lokin, um umsøkjarin harumframt í tí seinasta árinum, hevur framt eitt skeið við 4 tíma frálæru í fyrstuhjálp í ferðsluni, sbr. skjal 9, III. partur.
Stk. 7. Hevur ein umsøkjari, sum er undir 18 ára aldur, framt eitt fyrstahjálparskeið í ferðsluni, verður mett at treytin í stk. 1, 2. pkt. er lokin, um skeiðsprógvið í mesta lagi er eitt ára gamalt, tá umsókn um koyrikort til bólk AM verður latin inn, og umsøkjarin harumframt í tí seinasta árinum, hevur framt eitt skeið við 4 tíma frálæru í fyrstuhjálp í ferðsluni fyri ungar prutlførarar, sbr. skjal 9, III. partur.
Stk. 8. Hjá persónum við breki, kann Akstovan í serligum førum geva undantaksloyvi frá treytini um, at partar av fyrstahjálparskeiðinum í ferðsluni ella partar av fyrstahjálparskeiðinum í ferðsluni fyri ungar prutlførarar, skulu verða framdir. Harafturat kann Akstovan í serligum førum, geva undantak frá treytini um fyrstahjálparskeið í ferðsluni ella fyrstahjálparskeið í ferðsluni fyri ungar prutlførarar, um so er, at umsøkjarin í tí seinasta árinum hevur framt eitt samsvarandi fyrstahjálparskeið. Sama er galdandi um so er, at umsøkjarin í aðrar mátar verður mettur at hava nóg góðar førleikar og vitan um fyrstuhjálp.
Stk. 9. Stk. 1 og 2 eru ikki galdandi fyri umsøkjarar, sum í tí seinasta árinum, áðrenn umsókn um koyrikort er latin inn, hava rokkið útbúgvingarstøðið “høgt”, samsvarandi útbúgvingarkarminum hjá Dansk Førstehjælpsråd, og sum hava fingið undirvísing frá lærara, ið er skrásettur hjá Dansk Førstehjælpsråd.”
13. Aftan á § 21 a verður í kapittul 2 sett:
“§ 21 b. Ásetingarnar í hesum kapitli verða ikki nýttar til bólk AM (lítið prutl).
Stk. 2. Koyrifrálæran til bólk AM (lítið prutl) verður framd í samsvari við skjal 10.”
14. § 25 verður orðað soleiðis:
“§ 25. Koyrifrálæran (tvs. ástøðisfrálæra og verklig koyrifrálæra), sum umsøkjarin skal fremja í sambandi við útvegan av koyrikorti til tann valda bólkin, skal fevna um niðan fyri nevnda tal av skúlatímum, har ið hvør tími í minsta lagi varir 45 minuttir:
1) Bólkur AM (stórt prutl): Í minsta lagi 22 skúlatímar í frálæruhøli (ástøðilig evnir) og í minsta lagi 12 skúlatímar í verkligari koyrifrálæru (venjingarakstur) í samsvari við frálæruætlanina fyri koyrifrálæruna til bólk AM (stórt prutl).
2) Bólkur A: Í minsta lagi 29 skúlatímar í frálæruhøli (ástøðilig evnir) og í minsta lagi 18 skúlatímar í verkligari koyrifrálæru (venjingarakstur) í samsvari við frálæruætlanina fyri koyrifrálæruna til bólk A, sbr. tó stk. 2. Um so er, at umsøkjari velur ikki at taka koyrikort til síðuvogn, er minsta kravið til verkliga koyrifrálæru (venjingarakstur) 16 skúlatímar.
3) Bólkur B: Í minsta lagi 29 skúlatímar í frálæruhøli (ástøðilig evnir) og í minsta lagi 22 skúlatímar í verkligari koyrifrálæru (venjingarakstur) í samsvari við frálæruætlanina til bólk B, sbr. tó stk. 2.
4) Bólkur C ella bólkur D: Í minsta lagi 16 skúlatímar í frálæruhøli (ástøðilig evnir) og í minsta lagi 16 skúlatímar í verkligari koyrifrálæru (venjingarakstur) í samsvari við frálæruætlanina fyri koyrifrálæruna til ávikavist bólk C ella D, sbr. tó stk. 3.
5) Bólkur C/E: Í minsta lagi 13 skúlatímar í frálæruhøli (ástøðilig evnir) og í minsta lagi 16 skúlatímar í verkligari koyrifrálæru (venjingarakstur) í samsvari við frálæruætlanina fyri koyrifrálæruna til bólk C/E.
6) Bólkur D/E: Í minsta lagi 10 skúlatímar í frálæruhøli (ástøðilig evnir) og í minsta lagi 6 skúlatímar í verkligari koyrifrálæru (venjingarakstur) í samsvari við frálæruætlanina til bólk D/E.
7) Bólkur B/E: Í minsta lagi 4 skúlatímar í frálæruhøli (ástøðilig evnir) og í minsta lagi 6 skúlatímar í verkligari koyrifrálæru (venjingarakstur) í samsvari við frálæruætlanina fyri koyrifrálæruna til bólk B/E.
Stk. 2. Um so er, at umsøkjari samstundis greiðir úr hondum koyrifrálæruna til bólk A við bólk B, sbr. § 22, stk. 5, skal frálæran í frálæruhøli (ástøðilig evnir) til teir báðar bólkarnar samanlagt í minsta lagi fevna um 38 skúlatímar, har hvør tími varir 45 minuttir. Fyri verkligu koyrifrálæruna galda ásetingarnar í stk. 1, nr. 2-3.
Stk. 3. Um so er, at umsøkjari samstundis greiðir úr hondum koyrifrálæruna til bólk C og D, sbr. § 22, stk. 5, skal frálæran í frálæruhøli (ástøðilig evnir) til teir báðar bólkarnar samanlagt í minsta lagi fevna um 26 skúlatímar, har hvør tími í minsta lagi varir 45 minuttir. Fyri verkligu koyrifrálæruna galda ásetingarnar í stk. 1, nr. 4.
Stk. 4. Vinnuligur fólkaflutningur til bólk B: Í minsta lagi 29 skúlatímar í frálæruhøli (ástøðilig evnir) og í minsta lagi 6 skúlatímar í koyrifrálæru (venjingarakstur), har hvør tími í minsta lagi varir 45 minuttir í samsvari við frálæruætlanina til bólk B og skjal 7.
Stk. 5. Vinnuligur fólkaflutningur til bólk D: Í minsta lagi 16 skúlatímar í frálæruhøli (ástøðilig evnir) og í minsta lagi 8 skúlatímar í koyrifrálæru (venjingarakstur), har hvør tími í minsta lagi varir 45 minuttir í samsvari við frálæruætlanina til bólk D og skjal 7.
Stk. 6. Um so er, at umsøkjari samstundis greiðir úr hondum koyrifrálæruna til bólk D og vinnuligan fólkaflutning til bólk D, sbr. fylgiskjali 7, II. partur, nr. 3, skal frálæran í frálæruhøli (ástøðilig evnir) samanlagt í minsta lagi fevna um 26 skúlatímar, har hvør tími í minsta lagi varir 45 minuttir. Fyri verkligu koyrifrálæruna galda ásetingarnar í stk. 1, nr. 4 og stk. 4.
Stk. 7. Frálærugongdin í koyrifrálæruni til bólkarnar A og B, skal spjaðast yvir í minsta lagi 14 frálærudagar.
Stk. 8. Frálærugongdin í koyrifrálæruni til bólkarnar C og D, skal spjaðast yvir í minsta lagi 12 frálærudagar.
Stk. 9. Frálærugongdin í koyrifrálæruni til bólkarnar AM (stórt prutl) og C/E, skal spjaðast yvir í minsta lagi 10 frálærudagar.
Stk. 10. Frálærugongdin í koyrifrálæruni til bólk D/E, skal spjaðast yvir í minsta lagi 7 frálærudagar.
Stk. 11. Frálærugongdin í koyrifrálæruni til bólk B/E, skal spjaðast yvir í minsta lagi 3 frálærudagar.”
15. Í § 28 og § 29 verður aftan á “bólkarnar” sett: “AM (stórt prutl),”.
16. § 30 verður orðað soleiðis:
“§ 30. Venjingarakstur kann í fyrsta lagi fara fram tríggjar mánaðir áðrenn umsøkjari lýkur treytina um aldur, fyri at fáa útgivið tað koyrikort, sum søkt verður um, sbr. ásetingunum í 1. kapitli hesum viðvíkjandi.
Stk. 2. Persónur, sum er frádømdur koyrirættin treytaleyst, kann í fyrsta lagi byrja uppá venjingarakstur tríggjar mánaðir áðrenn frádømingartíðin er liðin.
Stk. 3. Venjingarakstur við motorsúkklu kann bert verða framdur við í mesta lagi 3 næmingum samstundis. Meðan koyrt verður, skal koyrilærarin kunna eygleiða næmingarnar væl og virðiliga. Um so er, at meiri enn ein næmingur fær frálæru samstundis, skal koyrilærarin eygleiða næmingarnar frá einum akfari, sum fylgir eftir. Akfarið skal vera útgjørt við tráðleysum telesambandi, sum ikki er hondhildið, so koyrilærarin kann hava samband við næmingarnar undir venjingarakstri. Við frálæru av einum næmingi, kann koyrilærarin fylgja við koyringini frá baksetrinum á motorsúkkluni.
Stk. 4. Venjingarakstur við stórum prutli kann bert verða framdur við í mesta lagi 3 næmingum samstundis. Meðan koyrt verður, skal koyrilærarin kunna eygleiða næmingarnar væl og virðiliga. Koyrilærarin skal eygleiða næmingarnar frá einum akfari, sum fylgir eftir. Akfarið skal vera útgjørt við tráðleysum telesambandi, sum ikki er hondhildið, til nýtslu hjá koyrilæraranum og akfarið skal í øllum førum verða koyrt, antin av koyrilæraranum sjálvum ella av einum øðrum persóni, sum hevur galdandi koyrikort.
Stk. 5. Venjingarakstur á landsvegum millum bygda, sbrt. frálæruætlanini til bólkarnar A og B og læraravegleiðingini, skal fara fram í megiøkinum við í minsta lagi 4 samanhangandi skúlatímum, sum hvør í minsta lagi varir 45 minuttir.
Stk. 6. Venjingakstur við traktori/motoramboði kann bert fara fram við einum næmingi í senn.
Stk. 7. Akfør, ið verða nýtt til venjingarakstur, skulu lúka treytirnar í fylgiskjali 5.”
17. Aftan á § 32 d verður í kapittul 2 sett:
“§ 32 e. Ásetingarnar í hesum kapitli um serliga koyrifrálæru og skeið í rúsdrekka og ferðslu verða ikki nýttar til bólk AM (lítið prutl).”
18. Í § 35, stk. 1 verður aftan á “bólkarnar” sett: “AM (stórt prutl),”.
19. Í § 36 verður aftan á stk. 1 sum nýtt stk. sett:
“Stk. 2. Útreiðslur til tulk til hoyrnarveik fólk (teknmálstulkur) verða hildnar av Akstovuni.”
Stk. 2 og 3 verða eftir hetta stk. 3 og 4.
20. Í § 37 verður aftan á “bólkarnar” sett: “AM (stórt prutl),”.
21. Í § 40 verður sum stk. 2 sett:
“Stk. 2. Ásetingin í stk. 1, 1. pkt. verður nýtt á sama hátt, tá eftiransandi koyriroynd verður hildin í sambandi við, at koyrirætturin verður givin aftur, eftir eitt koyriforboð.”
22. Í § 43, stk. 1 verður sum nr. 7 sett:
”7) Aftan á koyriforboð, sbr. § 70 a, stk. 1.”
23. § 44 verður orðað soleiðis:
“§ 44. Tá eftiransandi koyriroynd verður hildin sbrt. § 68, stk. 1 og § 70, stk. 1, skal koyrikortið latast próvdómaranum áðrenn ástøðisroynd og verkliga koyriroynd. Verður royndin ikki staðin, verður koyrikortið inndrigið.
Stk. 2. Eftiransandi koyriroynd sbrt. § 68, stk. 1 og § 70, stk. 1, skal verða avgreidd í seinasta lagi 3 mánaðir eftir, at boðan um eftiransandi koyriroynd er send frá Akstovuni. Akstovan kann gera av, at víkja frá tíðarfreistini.”
24. Aftan á § 46 verður sum kapittul 3 a sett:
“Kapittul 3 a
Koyrikort til bólk AM
Koyrikort til bólk AM (lítið prutl) til persónar, sum hava fylt 18 ár
§ 46 a. Koyrikort til bólk AM (lítið prutl) kann verða útgivið til persónar, sum hava fylt 18 ár, og sum hava staðið eina ástøðisroynd.
Stk. 2. Ástøðisroyndin kann í fyrsta lagi verða hildin tann dagin, ið umsøkjarin fyllir 18 ár.
Stk. 3. Ástøðisroyndin verður framd í samsvari við skjal 7, I. partur.
Stk. 4. Tá ástøðisroynd verður hildin, skal umsóknarblaðið og møguliga áður útgivið koyrikort havast við. Umsøkjarin fyllir út og letur inn eginváttan um heilsu, sbr. § 3, stk. 5. Tá ástøðisroynd verður hildin, skal umsøkjarin harafturat veita prógv fyri sínum samleika, sbr. § 3 a, stk. 1-2. Ástøðisroynd kann tó verða hildin, um umsøkjarin á annan og nøktandi hátt veitir prógv fyri sínum samleika.
Stk. 5. Úrslitið av ástøðisroyndini verður latið umsøkjaranum, so skjótt royndin er liðug.
Stk. 6. Tá ástøðisroynd verður hildin, galda ásetingarnar í § 36, stk. 1, samsvarandi.
Koyrikort til bólk AM (lítið prutl) til persónar undir 18 ára aldur
§ 46 b. Koyrikort til bólk AM (lítið prutl) kann verða útgivið til persónar, sum hava fylt 15 ár, men enn ikki hava fylt 18 ár, sum hava fingið frálæru í ferðslureglum og koyring við lítlum prutli sbr. § 46 c, og hava staðið eina ástøðisroynd og eina verkliga koyriroynd í hesum sambandi, sbr. § 46 e.
§ 46 c. Frálæran í ferðslureglum og koyrivenjing (prutlfrálæran) verður givin av einum koyrilærara, ið er góðkendur til bólk A. Prutlfrálæran er sambært leiðreglum frá Rådet for Sikker Trafik, sbr. skjal 11.
Stk. 2. Kommunurnar kunnu eisini skipa fyri frálæru í ferðslureglum og koyrivenjing við lítlum prutli (prutlfrálæran), sbr. løgtingslóg um frítíðarundirvísing v.m.
Stk. 3. Prutlfrálæran í kommunalu skipanini verður fyriskipað av lærarum, sum hava neyðugar fakligar og námsfrøðiligar førleikar, og sum lúka treytirnar í løgtingslóg um frítíðarundirvísing.
Stk. 4. Prutlfrálæran verður løgd til rættis við í minsta lagi 27 skúlatímum, har hvør tími í minsta lagi varir 45 minuttir. Prultfrálæran skal fevna um í minsta lagi 15 skúlatímar í ástøði og fatan av vandaviðurskiftum og í minsta lagi 12 skúlatímar í verkligari koyrifrálæru (venjingarakstur).
Stk. 5. Góðkendur koyrilærari kann lata frálæru í ástøði samstundis til umsøkjarar, ið ynskja koyrikort til bólk AM (lítið prutl) og til bólk AM (stórt prutl), har innihaldið í ástøðisfrálæruni til umrøddu bólkar er tað sama.
Stk. 6. Ein næmingur, sum hevur verið fráverandi í hægst 4 skúlatímar, kann verða mettur at hava framt prutlfrálæruna, um lærarin metir tað ráðiligt. Næmingurin skal tó altíð hava tikið lut í venjingarakstri á hóskandi venjingarøki, sbr. § 28.
Stk. 7. Frálærugongdin skal spjaðast yvir í minsta lagi 10 dagar.
Stk. 8. Allur venjingarakstur skal fara fram undir eftirliti av læraranum, sum í mesta lagi kann hava umsjón við 3 næmingum um ferðina.
§ 46 d. Prutlfrálæran kann í fyrsta lagi byrja, tá næmingurin hevur fylt 14 ár og 6 mánaðir.
§ 46 e. Akstovan skipar fyri ástøðisroynd og verkligari koyriroynd fyri teir næmingar, ið hava fingið prutlfrálæru. Ástøðisroynd og verklig koyriroynd verða hildnar í samsvari við ásetingarnar í skjali 10.
Stk. 2. Tá ástøðisroynd verður hildin, skal umsóknarblaðið við váttan frá lærara um framda ástøðisfrálæru havast við. Umsøkjarin fyllir út og letur inn eginváttan um heilsu, sbr. § 3, stk. 5. Tá ástøðisroynd verður hildin, skal umsøkjarin harafturat veita prógv fyri sínum samleika, sbr. § 3 a, stk. 1-2. Ástøðisroynd kann tó verða hildin, um umsøkjarin á annan og nøktandi hátt veitir prógv fyri sínum samleika.
Stk. 3. Verklig roynd kann í fyrsta lagi verða hildin, tá ástøðisroynd er staðin og næmingurin lýkur treyt um aldur at fáa koyrikort, sbr. § 46 b. Umsóknarblaðið við váttan frá lærara um framda verkliga koyrifrálæru skal havast við. Tá verklig roynd verður hildin, skal umsøkjarin harafturat veita prógv fyri sínum samleika, sbr. § 3 a, stk. 1-2. Verklig roynd kann tó verða hildin, um umsøkjarin á annan og nøktandi hátt veitir prógv fyri sínum samleika.
Stk. 4. Er verklig roynd ikki staðin í seinasta lagi 6 mánaðir eftir tann dag, ið næmingurin byrjaði uppá prutlfrálæruna, skal næmingurin byrja umaftur við prutlfrálæruni, sbr. § 46 c.
Stk. 5. Úrslitið av ástøðisroyndini og verkligu koyriroyndini verður fráboðað umsøkjaranum so skjótt royndin er liðug.”
25. Í § 48, stk. 2 verður aftan á “Koyrikort til” sett: “bólk AM (lítið prutl),”.
26. Í § 49, stk. 1 verður aftan á 1. pkt. sum nýtt pkt. sett:
“Sama er galdandi fyri umsøkjarar, sum hava fylt 18 ár og hava staðið ástøðisroynd til bólk AM (lítið prutl).”
27. Í § 50 verður aftan á “bólkarnar” sett: “AM,”.
28. Aftan á § 57 verður í kapittul 4 sett:
“Útgáva av koyrikorti í sambandi við frádøming av rættinum at koyra lítið prutl.
§ 57 a. Er rætturin at koyra lítið prutl frádømdur, verður hetta ritað á koyrikortið við eini talkotu, sbr. skjal 8, III. parti.
Stk. 2. Handhavi, sum hevur eitt koyrikort við talkotu, sum upplýsir at rætturin at koyra lítið prutl er frádømdur, kann tá frádømutíðin er liðin, søkja um at fáa koyrikortið umbýtt við eitt koyrikort uttan talkotu um frádøming.”
29. Í § 61, stk. 3, 1. pkt. verður aftan á “bólkarnar “ sett: “AM,”.
30. Í § 61, stk. 3 verður aftan á 4. pkt. sum nýtt pkt. sett:
“Hetta er tó ikki galdandi fyri umsókn um endurnýggjan av koyrikorti til bólk AM (lítið prutl).”
31. Í § 62, stk. 1 verður aftan á 1. pkt. sum nýtt pkt. sett:
“Hetta er tó ikki galdandi fyri koyrikort til bólk AM (lítið prutl).”
32. Aftan á § 76 verður í kapittul 8 sett:
“§ 76 a. Umsókn um endurtøku av rættinum at koyra lítið prutl, eftir at koyrirætturin hevur verið frádømdur treytaleyst, verður latin Akstovuni.
Stk. 2. Við umsóknini skal vera fotomynd, sbr. § 3, stk. 2. Umsøkjarin skal eisini vátta sín samleika, sbr. § 3 a, stk. 1-5. Ásetingarnar í § 3, stk. 3 og 5 og § 3 b, verða nýttar samsvarandi.
Stk. 3. Lýkur umsøkjari treytirnar at endurvinna koyrirættin til lítið prutl, verður koyrikortið givið út sbrt. ásetingunum í 4. kapitli.”
33. Í § 79, stk. 2 verður aftan á 1. pkt. sum nýtt pkt. sett:
“Handhavi av koyrikorti til bólk AM (lítið prutl), sum hevur fylt 15 ár, kann koyra lítið prutl og handhavi av koyrikorti til bólk AM (stórt prutl), sum hevur fylt 16 ár, kann koyra stórt prutl, um koyrikortið gevur handhavanum rætt til hetta í útgávulandinum.”
34. Í fylgiskjali 1, 2, 5, 7 og 9 til kunngerð nr. 112 frá 29. september 2005 um koyrikort og koyrifrálæru verða gjørdar hesar broytingar: Sí broytingarnar í hjálagda skjali 1 til hesa kunngerð.
35. Skjal 2 verður sett sum skjal 11 til kunngerð nr. 112 frá 29. september 2005 um koyrikort og koyrifrálæru.
§ 2
Stk. 1. Henda kunngerð kemur í gildi dagin eftir, at hon er kunngjørd.
Stk. 2. Umsøkjarar, sum eru byrjaðir uppá koyrifrálæruna áðrenn henda kunngerð kom í gildi, skulu fremja frálæruna eftir higartil galdandi reglum.
Stk. 3. Um ein umsøkjari er í ferð við at fremja eitt fyrstahjálparskeið í ferðsluni eftir higartil galdandi reglum, tá henda kunngerð kemur í gildi, ella eitt sovorðið skeið er framt, verður mett at kravið í § 21 a, stk. 1, 1. pkt. í hesi kunngerð er lokið, um skeiðsprógvið í mesta lagi er eitt ára gamalt, tá umsókn um koyrikort verður latin inn.
Samferðslumálaráðið, 16. mai 2017
Henrik Old (sign.)
landsstýrismaður
/ Rúni Joensen (sign.)
Skjal 1
Í fylgiskjali 1, Ásetingar um útsjónd og innihald av koyrikorti v.m., verður í stórum rómverjatali II. Útsjónd og innihald koyrikortsins nr. 2, nr. 9 aftan á “bólkarnir” sett: “AM,”.
Í fylgiskjali 2, Minstakrøv viðvíkjandi kropsligum og sálarligum førleika at koyra motordrivið akfar, sum koyrikort krevst til, Allýsing, nr. 1, litra a verður aftan á “bólkunum” sett: “AM,”.
Í fylgiskjali 5, Reglur fyri akfør, sum skulu nýtast til venjingarakstur og verkliga koyriroynd, stórt rómverjatal II. Reglur um tilgerð og útgerð, verður aftan á yvirskriftina “II. Reglur um tilgerð og útgerð” sett:
“1) Bólkur AM (stórt prutl):
Eitt tvíhjólað prutl sum hevur ein brennimotor, hvørs slagvolumen ikki fer upp um 50 cm3 og við eini konstruktivt ásettari ferð, sum í mesta lagi er 45 km/t. Prutlið skal hava automatgear og vera útgjørt við leiðvísarablunklyktum, einum føraraspegli í hvørjari síðu og studdbein til síðuna ella mitt fyri. Prutlið skal harafturat verða útgjørt við ferðmátara.”
“1) Bólkur A:” verður eftir hetta “1a) Bólkur A:”.
Í stórum rómverjatali IV. Akfør, sum nýtt verða á stongdum venjingarøki ella á koyritekniskari støð, 1. reglubrot og 7. reglubrot, verður aftan á “bólkarnar” sett: “AM (stórt prutl),”. Í 8. reglubroti verður “§ 55, stk. 5 og 6” broytt til: “§ 55 c, stk. 2”.
Í fylgiskjali 7, Fyriskipan av koyriroyndum, stórt rómverjatal I. Koyriroynd (vanlig), Royndarkrav og útbúgvingarsetningur, verður 1. reglubrot orðað soleiðis:
“Ásetingarnar um koyrifrálæru og koyriroyndir eru í frálæruætlanunum til koyriútbúgving, sum Ríkispolitiovastin hevur givið út, til bólk AM (stórt prutl), bólk A (motorsúkklu), bólk B (vanligan bil), bólk C (lastbil), bólk D (stóran persónbil) og bólk E (stórt viðfestisakfar) eins og í hesi kunngerð. Ástøðisroynd til bólk AM (lítið prutl) fyri umsøkjarar, sum eru 18 ár og eldri, fylgja ásetingunum í III. parti í fylgiskjali 11 og í hesi kunngerð.”
Í Verklig roynd verður aftan á 1. reglubrot sum nýtt reglubrot sett:
“Verkliga royndin við stórum prutli (bólkur AM) verður framd við, at próvdómarin sum ferðandi fylgir eftir prutlinum í einum persónbili, við eini loyvdari heildarvekt, sum ikki er meiri enn 3.500 kg. Bilurin, sum skal verða útgjørdur við tráðleysum telesambandi til nýtslu hjá próvdómaranum, verður útvegaður og førdur av koyrilæraranum.”
Í fylgiskjali 8, Ásetingar um treytir og avmarkingar í koyrikortum, stórt rómverjatal III. Heimligar kotur verður aftan á kotu 150 sett:
“175 Handhavin hevur einans rætt til at koyra lítið prutl
176 Handhavin kann ikki koyra lítið prutl”.
Í kotu 500 verður “bólk A” broytt til: “bólkarnar AM (lítið og stórt prutl) og A”.
Í fylgiskjali 9, Ásetingar um skeið í fyrstuhjálp í ferðsluni, verður aftan á stórt rómverjatal II. Útbúgvingarmál sum nýtt stórt rómverjatal sett:
“III. Slag av skeiðum
Umsøkjarar, ið ynskja koyrikort til bólk AM (lítið prutl og stórt prutl), skulu hava framt skeiðið í fyrstuhjálp í ferðsluni fyri ungar prutlførarar og onnur sum taka koyrikort á fyrsta sinni, skulu hava framt eitt vanligt skeið í fyrstuhjálp í ferðsluni.”
Stór rómverjatøl III til V verða eftir hetta stór rómverjatøl IV til VI.
Stórt rómverjatal III. Útbúgvingarvavið sum verður stórt rómverjatal IV verður orðað soleiðis:
“IV. Útbúgvingarvavið
Skeiðini fevna um frálæru í 8 tímar og innihalda 4 tímar í grundleggjandi uppafturlívgan og 4 tímar í fyrstuhjálp í ferðsluni ella 4 tímar í fyrstuhjálp í ferðsluni fyri ungar prutlførarar.”
Í stórum rómverjatali IV. Fremjan sum verður stórt rómverjatal V, 2. reglubrot verður “góðkendur av” broytt til: “skrásettur hjá”.
Skjal 2
“Skjal 11
Prutlfrálæran til lítið prutl fyri persónar yngri enn 18 ár
I. Frálæran
Frálæran fer fram eftir leiðreglunum “Knallertuddannelsen for unge under 18 år”, sum Sikker Trafik hevur latið gjørt.
Prutlfrálæran fevnir um ástøðiliga og verkliga frálæru og er ætlað at geva næmingunum vitan, dugnaskap og fatan av vandaviðurskiftum, og sum gera tey før fyri at koyra á lítlum prutli á ein ferðslutryggan og vandaleysan hátt.
Til allan venjingarakstur skal næmingurin nýta fastspentan fallhjálm.
Til venjingarakstur á vegi skal næmingurin vera latin í ein ferðsluvest við endurskinum framman og aftan og áskrift á bakinum: “Venjingarakstur”.
Allur venjingarakstur skal vera undir støðugum eftirliti av læraranum, sum í mesta lagi kann hava eftirlit við 3 næmingum í senn.
Lærarin skal ansa eftir, at treytirnar um nýtslu av fallhjálmi og vesti, eru loknar. Lærarin skal harafturat ansa eftir, at næmingurin við koyring á hóskandi venjingarøki, hevur nomið sær slíkan dugnaskap, at koyring á vegi kann fara fram, uttan vanda fyri onnur ella næmingin sjálvan.
Í sambandi við, at skúlatímarnir verða hildnir, skal lærarin so hvørt skráseta, um ein næmingur hevur verið burturstaddur.
II. Krøv til prutl, sum verða nýtt til venjingarakstur og verkliga roynd
Við venjingarakstur og verkliga roynd, verður nýtt eitt tvíhjólað prutl, sum hevur ein brennimotor, hvørs slagvolumen ikki fer upp um 50 cm3 og við eini konstruktivt ásettari ferð, sum í mesta lagi er 30 km/t (lítið prutl). Prutlið skal hava automatgear og vera útgjørt við leiðvísarablunklyktum, einum føraraspegli í hvørjari síðu og studdbein til síðuna ella mitt fyri. Prutlið skal harafturat verða útgjørt við ferðmátara.
Venjingarakstur og verklig roynd fer fram á prutli, sum næmingurin kann hava við sær. Prutlið skal vera skrásett og í lógligum standi. Í sambandi við venjingarakstur, gevur Akstovan næmingingum loyvi til koyring við prutlinum millum heim og undirvísingarstað í frálærutíðarskeiðinum. Næmingurin skal hava loyvið hjá sær undir koyring.
Er ein næmingur orsakað av avlami ikki førur fyri at koyra eitt tvíhjólað prutl, kann Akstovan loyva, at næmingurin í staðin nýtir eitt tríhjólað lítið prutl til venjingarakstur og verkliga roynd. Prutlið skal hava automatgear og vera útgjørt við leiðvísarablunklyktum, einum føraraspegli í hvørjari síðu og ferðmátara. Prutlið skal vera skrásett, og í lógligum standi.
III. Ástøðisroynd
Endamálið við ástøðisroyndini er at meta um næmingurin hevur nomið sær neyðuga vitan um tey evnir, sum leiðreglurnar hjá Sikker Trafik fyri prutlfrálæruna fevna um.
Ástøðisroyndin verður hildin á Akstovuni.
Ástøðisroyndin er skrivlig og verður framd við at nýta myndarøð við spurningum og svarmøguleikum, sum eru tosað inn á teldu. Næmingurin krossar svarið á telduskermin og metingaroyðublað til bólk AM (lítið prutl), verður latið næminginum, tá ástøðisroyndin er liðug.
Serroynd
Næmingur, ið orsakað av serligum viðurskiftum, ið skulu vera skjalprógvað, ikki kann gjøgnumføra eina vanliga ástøðisroynd, kann verða vístur til eina serroynd, har próvdómarin t.d. lesur spurningarnar ella hjálpir við at krossa av, eftir ávísing frá næminginum.
Meting av ástøðisroynd
Avkrossaðu svarini verða mett eftir rættivegleiðing hjá Akstovuni, sum er skrásett í telduskipanini. Á metingaroyðublaðnum sæst, hvussu nógvar myndir eru, og hvussu nógvar myndir skulu svarast rætt fyri at standa royndina. Eisini sæst, hvussu nógvar myndir eru rætt svaraðar. Á metingaroyðublaðnum sæst harumframt, um royndin er staðin ella ikki staðin, og skeiv svar verða lýst við tilvísing til viðkomandi part í frálæruætlanini.
Metingaroyðublaðið verður latið næminginum til kunningar, beint eftir at ástøðisroyndin er liðug.
IV. Verklig roynd
Endamálið við verkligu royndini er at meta um næmingurin hevur nomið sær tann dugnaskap og ta atferð, sum eru ásett sum mál í leiðreglunum hjá Sikker Trafik fyri prutlfrálæruna.
Verkliga royndin verður hildin við einum næmingi um ferðina, og próvdómarin fylgir í bili eftir næminginum og hevur tráðleyst telesamband við næmingin. Tíðin ið er sett av til verkligu koyriroyndina, herundir meting av dugnaskapi og atferð í ferðsluni, má ikki vera minni enn 15 minuttir.
Næmingurin skal vísa evnini at kunna seg og handfara akfarið undir passaliga truplum veg- og ferðsluumstøðum, sum svara til lutmáls ásetingarnar í frálæruætlanini.
Verkliga royndin verður framd og mett í samsvari við parti I – Verklig roynd, í leiðreglum fyri prutlfrálæruna útgivið av Sikker Trafik.”


text:
Fiskur í Spania
Nú EU tosar so nógv um BURÐARDYGGA veiðu, er áhugavert hvat teir sjálvir fiska,
og hetter er so eitt dømi, havi sæð mega nógvan smáan fisk
Hettar eru havtasku-halar, kanska einar 10-15 cm langir. Fiskaðir beint uttanfyri Calp og Altea í Spania. Landa hvønn dag sama slag/stødd av fiski
Teir ligga niður á knø og á reyvini og skilja fiskamurtar
Onkur nøkulunda taska var at síggja, men sera fáar og ikki ein gong so stórar
sum tær smáu á landleiðini við Føroyar
Smáir trolbátar
Kassin til høgru við sera smáum havtaskuhøvdum
Auktiónin í Calp
Í øðrum endanum er fiskahandil, smart :o)
Sølu-urið
Kassin nærmast við, har er høgguslokkur í


text:
Úrslit frá jólakapping í borðtennis 2008
Ein spennandi kapping
11. desember varð skipað fyri jólakappingini í frælsum ítrótti. Hon varð hildin í fimleikarahøllini á læraraskúlanum. 10 luttakar vóru í alt, og vórðu hesir býttir í tveir bólkar. Umførini vóru sera spennandi, og tætt varð millum nógvir av leikarunum. Tó var tað so, at tá innleiðandi umførini vóru liðug, stóðu fýra leikarar eftir sum teir bestu. Hesir skuldu so í eina semifinalu.
Í semifinalu A vóru Júst í Túni og Kristian Martin Garðalíð - vinnari Júst
Í semifinalu B vóru Unn Mortensen og Ronny Thomsen - vinnari Unn
Vinnarin varð funnin í einari spennandi finalu millum Unn Mortensen og Júst í Túni. Júst gjørdist tó móti endanum greiður vinnari, tá hann vann 2-0 á Unn. Nr. 3 gjørdust Ronny Thomsen og Kristian Martin Garðalíð.
Settúrslit kunnu síggjast her: /myfiles/files/jólakapping - úrslit.xls
Myndir frá kappingini eru at síggja her: Trýst her
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Myndir av Ólavsøkuni 2012
Gudmundur var so heldigur at vinna 5 kg av rækjum, skava og vinn :o)
Høgni er komin at vitja
Jónas komin at vitja, Gudmundur hevur keypt Lego og er í fer við at byggja
Liðugt og nú er songartíð :o(
Vit eru á Ólavsøku til setanina
Tað fyrsta Gudmundur gjørdi var at keypa franskan hoddogs, frá Børnenes Kontor
:o)
Hesa skinkuna hava vit keypt í Spania og havt hana við í køliskápinum allan
vegin :o) Hendan
smakkar mega væl ( Jamon Ibérico de Cebo , Para Negro ) gott slag :o)
Ninni og Jensy vóru til náttura
Hendan lítla fitta gentan er dóttir Jensy og var eisini við, Bianca eitur hon
Anja, Ninni, Høgni og Gudmundur hjá okkum á Ólavsøku til náttura
Anja í brillum :o)
Hesa brosjuna funnu vit í teltinum har hoppiborgirnar vóru, er á politistøðini
nú
Andrass, Rannvá, Maibritt og Ásbjørn
Sólvá og Hjalti
Gudmundur ætlaði at koyra Go-Cart, men var heldur stuttur og slapp ikki at
koyra :o( Maria á vitjan, sooo
fín í føroyskum klæðum
Tey spæla Lego Star Wars
Jórun og Joan Pauli eisini so fín í føroyskum klæðum :o)


text:
Nýggjastu tíðindini
Melda til tíðindabræv
Tíðindi - 18. oktober 2013
FSF hevur tikið av innbjóðingini frá maltesiska fótbóltssambandinum, um at Malta og Føroyar spæla vinardyst á Ta' Qali Leikvøllinum á Malta týsdagin 19. november
Kring Ta' Qali Leikvøllin á Malta eru pláss fyri 18.000 áskoðarum
Um eina stóra viku, leygardagin 26. oktober, verða seinastu dystirnir í hesum kappingarárinum spældir, tá seinasta umfar í Effodeildini er á skránni.
Hetta merkir kortini ikki, at føroysku landsliðsleikararnir fáa frí frá fótbóltinum beinanvegin.
Fótbóltssamband Føroya hevur tikið av einari innbjóðing frá maltesiska fótbóltssambandinum, um at Malta og Føroyar spæla vinardyst á Malta týsdagin 19. november. Dysturin verður spældur á Ta' Qali Leikvøllinum, ið hevur pláss fyri 18.000 áskoðarum kring vøllin.
- Tað er altíð gott hjá føroyska landsliðnum at fáa vinardystir, tí seinastu nógvu árini hevur tað verið trpult hjá okkum at fáa tílíkar dystir, serliga á heimavølli. Hesin dystur hevur nevniliga við sær, at Malta kemur hendanvegin í juni mánaða komandi ár, sigur Jóannes Jakobsen, hjálparvenjari á A-landsliðnum.
Í fjør fóru landsliðsvenjararnir undir at hava vetrarvenjingar við landsliðsleikarunum, og hendan venjingin heldur fram komandi vetur, tá landskappingin endar.
- Nú hava vit so ein dyst at venja fram ímóti, umframt ein møguligan dyst tíðliga í mars mánaða komandi ár, og tað ger tað hugaligari við vetrarvenjingunum, sigur Jóannes Jakobsen.
Føroyar og Malta hava spælt ímóti hvør øðrum tríggjar ferðir áður. Í undankappingini til HM 1998 vóru londini í bólki saman, og í 2004 spældu Føroyar og Malta vinardyst á Svangaskarði.
Í EM-undankappingini endaði báðir dystirnir við 2-1 sigri til Føroyar, og í vinardystinum vann føroyska landsliðið 3-2.
Á seinasta FIFA-styrkislistanum er Malta nummar 140.


text:
Havi verið í Íslandi hesa vikuna, hetta var aðru ferð, eg vitjaði grannarnar fyri vestan, og ein kennir seg sum heima, ongin ivi um tað.
Vitjanin var í samband við ráðstevnu um barnabókmentir, sum stovnur Vigdís Finnbogadóttur stóð fyri. Og tvær ferðir untist mær at síggja hesa fryntligu konu. Bæði fyrikomandi og ein fyrimynd!
Flaggdagurin 25. apríl er fyrsti summardagur í Íslandi, sjálvandi eftir gamla heidna kalendaranum. Henda dag er siður at ynskja hvør øðrum gleðiligt summar.
Eitt, sum slær meg ferð eftir ferð, tá eg hitti íslendarar, er, hvussu avklárað tey eru við seg sjálvi, sína mentan og mál. Meðan vit her á landi bæði í bløðum og ikki um at tala á facebook ferð eftir ferð hoyra grátan og gremjan um mál okkara, sum allarhelst er alt ov føroyskt og haraftrat er fullkomiliga ógjørligt at læra, so at tað er upp á hægstu tíð at farið verður yvir at skriva ljóðskrift, so øll kunnu vera við.
Gud forbarmi seg, sigi eg bara!
Har í landinum setur man ein æru í at fara væl við málinum, ongin skammast av tí! Og um alt ikki er fyrsta floks og so ólukksáliga væl eydnað, so er bara at royna aftur. Og alt er á íslendskum, bløðini, vørurnar í handlinum, osfr osfr og fyri mær at síggja, eru tey ikki heimføðisligari fyri tað. Heldur tvørturímóti vil eg siga. Og glað við sítt egna og viss um, at íslendskt er teirra mál, tað eru tey so ivaleys í og eru komin so langt víðari og kunnu konsentrera seg um annað enn altíð at skula orsaka seg við at tosa og skriva á íslendskum, sum vit í hesum landinum ferð eftir ferð noyðast.
Fráfaringardagin var stór samkoma í miðbýnum í Reykjavík fyri Jóhonnu Sigurðardóttur. Eg eri so heppin at kenna konu Jóhonnu, Jóninu, sum er ein sera vitug kona og blíð aftrat. Kom hon ikki út til ráðstevnustaðið at heilsa uppá og drekka ein kaffimunn saman við mær! Hóast tær báðar høvdu úr at gera við at skipa fyri fráfaringarveitslum, nú Jóhanna gevst í politikkki aftaná 35 ár. Hon var stórliga fagnað við rósum av fólki, sum vildu takka henni fyri arbeiðið, henda dagin leiðin hjá mær gekk heim aftur.
Heimkomin verði eg heiðrað næstan sum Jóhanna. Hanus og Marjun koma vestur við blómutyssi, og bilurin er vaskaður og skimmaður innan, so hann sær út sum nýggjur. Ein fantastisk føðingardagsgáva at fáa, og tá so einkarsonurin fer undir at gera døgurða til okkum øll, so er tað eitt prógv um, at eg hóast alt kanska havi ávirkað hann eitt sindur feministiska vegin, og tað skammast hann ikki av, tvørturímóti.
So gleðiligt summar øll somul!


text:
USA flytir sendistovu sína í Ísrael til Jerusalem komandi ár
USA ætlar at flyta sendistovu sína til Jerusalem longu áðrenn endan av 2019, sigur amerikanski varaforsetin Mike Pence. Tá...
Robert 2018: Donsk filmsfólk fara eisini í svart
Tá farið var til Golden Globe handanina fyrr í ár møttu nógvar stjørnur upp í svørtum klæðum og við einum skilti, ið bar...
Meksiko: Drápstalið fyri 2017 methøgt
Í 2017 vóru fleiri enn 29.000 dráp skrásett í Meksiko. Tølini vóru almannakunngjørd av meksikanska innlendismálaráðnum í...
Amazon letur upp kassafrían matvøruhandil
Í morgin letur fyrsti kassafríi matvøruhandilin hjá stóru fyritøkuni, Amazon upp í Seattle. Handilin verður róptur Amazon Go...


text:
IOC hevur sett fleiri krøv til miðlanýtsluna hjá øllum luttakandi ítróttarfólkum í OL í London. Við viðtøkunum skerja fyrireikararnir skrivi- og talufrælsið.
Tá heimsins størsta ítróttarhending verður í London í summar, hevur altjóða olympiski felagsskapurin, IOC, sett hørð krøv til nýtsluna av sosialum miðlum. IOC hevur lagt fótonglar fyri fríari miðlanýtslu undir olympisku leikunum – bæði fyri luttakandi ítróttarfólkum og áskoðarum. Pál Joensen og hini ítróttarfólkini sleppa ikki at viðmerkja avrikini hjá øðrum luttakarum, siga frá kappingum ella nevna ávísar vørur ella tænastur á Facebook, Twitter ella øðrum sosialum miðlum. Pál Joensen kann kortini nevna OL høvuðsstuðlarnar.
Brýtur ein persónur viðtøkurnar, fær viðkomandi durafjórðingin.
Luttakandi ítróttarfólkini sleppa ikki at átaka sær leiklutin sum tíðindafólk, tí sum tað stendur í viðtøkunum hjá IOC, skulu øll tweets og allar viðmerkingar á Facebook skrivast í fyrsta persóni. Tað merkir, at Pál Joensen eitt nú ikki kann skriva: ”Áskoðararnir sita spentir og bíða. Venjararnir hava gjørt tað, teir kunnu. Nú er alt upp til svimjararnar”. Hinvegin kann hann takk fyri viðmerkingarnar, hann fær á Facebook, áðrenn og aftaná hann hevur svomið.
Men tað er ikki bara skrivaða orðið, IOC skerjir. Luttakandi ítróttarfólkini sleppa ikki at taka myndir á økjunum, har leikirnir fara fram og leggja tær á netið. Sama er galdandi fyri sjónbandaupptøkur. Hinvegin kunnu ítróttarfólkini – og onnur sum eru knýtt afturat teimum – taka myndir til privata nýtslu. Tær skulu bara ikki almannakunngerast.
Ikki færri enn 28 fólk frá IOC fara undir leikunum at halda eftirlit við, at luttakararnir ikki bróta reglurnar.
Men tað er trupult hjá 28 fólkum at monitorera allar krókar á alnetinum. Tí hava fyrireikararnir gjørt netsíðuna olympicgamesmonitoring.com (síðan er ikki virkin enn), har fólk kunnu venda sær, um tey síggja, at reglurnar ikki verða fylgdar.
Avmarkingarnar merkja, at skrivar Pál Joensen á Facebook, at hann gleðir seg at drekka eina fløsku av San Pellegrino afturvið morgunmatinum á gistingarhúsinum, kann hetta í ringasta føri merkja, at føroyski svimjarin verður blakaður úr leikunum. Ítróttarfólkini hava ikki loyvi at nevna nakra peningaliga vøru ella tænastu á Facebook, Twitter, bloggum og alnetinum sum heild. Nøkur undantøk eru kortini gjørd. Eitt nú er laga manni hjá Páli Joensen at skriva, at hann etur ein McDonnalds burgara og drekkur eina Coca-Cola, tí fyritøkurnar stuðla OL í London.
Eg skilji ikki, at fyrireikararnir skulu avmarka miðlanýtsluna hjá luttakandi ítróttarfólkunum. Hetta er beinleiðis í stríð við skrivi- og talufrælsi. Men tað er ikki so, tá peningur setir dagsskránna. Ávísar fyritøkur hava goldið nógv fyri at verða høvuðsstuðlar, og sjónvarpsstøðir hava rindað ovurhondsstórar upphæddir fyri rættindini at varpa leikirnar.
Einaferð var miðlaútboðið avmarkað og lætt at stýra. Men tann tíðin er farin. Nú er alnetið – og kanska serliga sosialir miðlar – við til at gera stirvnar og óliðiligar skipanir gjøgnumskygdar.
OL er ein risastór ítróttarhending. Sambært IOC snúgva leikirnir seg ikki bara um ítróttina, men eisini um virðing og fair play. Men stovnurin kundi passandi byrjað við sjálvrannsakan, tí er tað virðiligt, at luttakararnir ikki sleppa at nýta nýggju miðlarnar, sum teimum lystir?
Tú kanst lesa meira um IOC og avmarkingarnar á eitt nú the Guardian.
Her ber til at lesa tekstin, sum Pál Joensen og hini ítróttarfólkini hava fingið.


text:
Aðalfundur á Vinnuháskúlanum
Aðalfundur hjá Antares
Fríggjadagin 15. Februar hevði Antares, áhugafelag teirra, ið arbeiða uttanlanda, aðalfund á Vinnuháskúlanum.
Umframt tey formellu viðurskiftini fyri sjálvan fundin, eru á skránni formansfrágreiðing, nevndarval,viðgerð av innkomnum málum og ymiskt.
Árið 2012 hevur verið sera hendingar ríkt fyri felagið, serliga viðvíkjandi skatta- og eftirlønarviðurskiftunum hjá teimum, ið arbeiða uttanlanda. Tað merkti eisini formanfrágreiðinginamunandi, at hetta hevur kravt nógva orku og nógva tíð.
Formansfrágreiðingin
Tey stóru málini hesum viðvíkjandi eru nú komin uppá pláss. So hóast onkrir snøklar eru eftir at fáa greiðu á, eigur 2013 ikki í sama mun at gerast so orkukrevjandi sum 2012.Føroysku skattaviðurskiftini hjá fólki, ið arbeiða í útlandinum, eru nú rættiliga greið og væl einfaldari enn áður.
Truppuleikin við skatting av eftirlønum hjá teimum, sum arbeiða í útlondum, hava útlendskan arbeiðsgevara og útlendskan eftirlønarveitara er eisini loystur. Eisini á sosiala økinum hevur Antares skipað fyri einum hópi av tiltøkum. Sjófólk eru í stórum vanda fyri at gerast sosialt isoleraði her heim.
Tað hava vit valt at gera nakað við og skipa tí regluliga fyri ymiskum tiltøkum, so sum útferðum og veitslum. Eisini hittast limir og onnur áhugað einaferð um vikuna fast hvønn fríggjamorgun til kaffi og hugnaprát á nøkrun føstum støðum kring landið. Hesi tiltøk eru rættiliga væl vitja.
Nevndarval
Nevndin var afturvald og skipaði seg sum áður. Formaður er Dánjal J. Meinertsson, næstformaður Karlot Hergeirson, skrivari Martin Sonny Frederiksen, 2.skrivari Magni Skaale, kassameistari Herluf Vang, 2.kassameistari Bárður Laksáfoss. Nevndarlimir eru Jónhard Petersen og Bjarki Fjørdal.
Innkomin mál
Undir innkomnum málum var tað serliga lógarbroyting av stórum týdningi. Felagið og virksemi tess er vaksi sera nógv seinasta hálvtannað árið. Frá 143 limum miðskeiðis í 2011, hevur felagið nú omanfyri 450 limir. Eisini er spenni í limaskarðanum vaksi munandi. Virksemið hjá nevndini hevur avspegla hetta eisini. Tí var neyðugt at gera munandi tillagingar í lóg felagsins. Ein nógv broytt lóg var soleiðis samtykt á fundinum.
Ymiskt
Til seinast hevði Vilhjálmur Gregoriussen, stjóri á Vinnuháskúlanum eina sera áhugaverda framløgu um sjóvinnuútbúgvingar og tær avbjóðingar sum altjóða reglugerðir seta fyri útbúgvingarnar tey næstu árini. Og sigast má at føroysku útbúgvingarnar eur væl við á hesum øki.
Nevndin takkar teimum sum luttóku á fundinum og øllum teimum góðu kreftum, sum vit hava samstarva við í farna ári.
Kelda: www.antares.fo